open-index/open-wikipedia-markdown huggingface dataset:
মো য়েন

**গুৱান ময়ে** (; জন্ম: ১৭ ফেব্ৰুৱাৰী, ১৯৫৫), **মো য়েন** ছদ্মনামেৰে যি বেছিকৈ জনাজাত; এগৰাকী চীনা ঔপন্যাসিক আৰু চুটি গল্প লেখক। আমেৰিকা যুক্তৰাষ্ট্ৰৰ বাতৰি আলোচনী *টাইম*ৰ ডনাল্ড মৰিছনে তেওঁক "সকলো চীনা লেখকৰ ভিতৰতে আটাইতকৈ বিখ্যাত, নিষিদ্ধ আৰু বহুলভাৱে পাইৰেটেড" বুলি উল্লেখ কৰিছে, আনহাতে জিম লিচে তেওঁক ফ্ৰাঞ্জ কাফকা বা জোচেফ হেলাৰৰ ‘চীনা উত্তৰসুৰী’ বুলি অভিহিত কৰিছে।

গুৱান ১৯৮৭ চনত তেওঁৰ উপন্যাস *ৰেড চোৰ্ঘাম ক্লান*ৰ বাবে পশ্চিমীয়া পঢ়ুৱৈসকলৰ মাজত সৰ্বাধিক পৰিচিত, যাৰ ভিতৰত *ৰেড চোৰ্ঘাম* আৰু *চোৰ্ঘাম ৱাইন*ৰ খণ্ডসমূহ পিছলৈ *ৰেড চোৰ্ঘাম* চলচ্চিত্ৰৰ বাবে অভিযোজিত কৰা হৈছিল। ২০০৫ চনত, তেওঁ ইটালীত *আন্তৰ্জাতিক ননিনো বঁটা* লাভ কৰিছিল। ২০১২ চনত, মো য়েনক এজন লেখক হিচাপে তেওঁৰ কামৰ বাবে সাহিত্যৰ নবেল বঁটা প্ৰদান কৰা হৈছিল, "যি বিভ্ৰান্তিকৰ বাস্তৱবাদৰ সৈতে লোককাহিনী, ইতিহাস আৰু সমসাময়িক সাহিত্যক একত্ৰিত কৰে।"

## সংক্ষিপ্ত জীৱনী
মো য়েনৰ জন্ম হৈছিল ১৯৫৫ চনত, চানডঙৰ গাওমি কাউণ্টিৰ ডালান টাউনশ্বিপত (যাক তেওঁ তেওঁৰ উপন্যাসত গাওমি কাউণ্টিৰ "নৰ্থইষ্ট টাউনশ্বিপ" হিচাপে কাল্পনিক ৰূপ দিছিল)। তেওঁৰ পৰিয়ালটো উচ্চ-মধ্যবিত্ত কৃষিজীৱী আছিল। সাংস্কৃতিক বিপ্লৱ আৰম্ভ হোৱাৰ সময়ত মোৰ বয়স আছিল ১১ বছৰ, সেই সময়ত তেওঁ পথাৰত কাম কৰিবলৈ বুলি স্কুল এৰিছিল। ১৮ বছৰ বয়সত, তেওঁ এটা কপাহৰ কাৰখানাত কাম আৰম্ভ কৰিছিল। এই সময়ছোৱাত, যি *গ্ৰেট লিপ ফৰৱাৰ্ড*ৰ পৰা সাংস্কৃতিক বিপ্লৱলৈ ক্ৰমান্বয়ে ৰাজনৈতিক প্ৰচাৰৰ সৈতে মিলিত হৈছিল, তেওঁৰ সাহিত্যৰ প্ৰৱেশাধিকাৰ মুখ্যতঃ মাও জেদঙৰ অধীনত সমাজতান্ত্ৰিক বাস্তৱবাদী শৈলীৰ উপন্যাসত সীমাবদ্ধ আছিল, যি মুখ্যতঃ শ্ৰেণী সংগ্ৰাম আৰু সংঘাতৰ বিষয়বস্তুৰ ওপৰত কেন্দ্ৰ কৰি লিখা হৈছিল।

১৯৭৬ চনত সাংস্কৃতিক বিপ্লৱৰ শেষত, মোয়ে পিপলছ লিবাৰেচন আৰ্মী (পি এল এ)ত ভৰ্তি হয়, আৰু তেওঁ সৈনিক হৈ থাকোঁতে লিখিবলৈ আৰম্ভ কৰে। বিপ্লৱৰ পিছৰ এই যুগত যেতিয়া তেওঁ এজন লেখক হিচাপে আত্মপ্ৰকাশ কৰিছিল, চীনা সাহিত্যৰ গীতিমূলক আৰু মহাকাব্যিক ৰচনা, লগতে উইলিয়াম ফ’কনাৰ আৰু গেব্ৰিয়েল গাৰ্চিয়া মাৰ্কুৱেজৰ দৰে বিদেশী লেখকৰ অনুবাদে তেওঁৰ কামত প্ৰভাৱ পেলাইছিল।

১৯৮৪ চনত তেওঁ *পি এল এ* আলোচনীৰ পৰা সাহিত্য বঁটা লাভ কৰে, আৰু একে বছৰতে ‘পিপলছ লিবাৰেচন আৰ্মি আৰ্টছ কলেজ’ত পঢ়িবলৈ আৰম্ভ কৰে, য’ত তেওঁ প্ৰথমে মো য়েন ছদ্মনাম গ্ৰহণ কৰে। তেওঁ ১৯৮৪ চনত তেওঁৰ প্ৰথম উপন্যাস *আ ট্ৰেন্সপাৰেন্ট মূলা* প্ৰকাশ কৰে আৰু ১৯৮৬ চনত *ৰেড চোৰ্ঘাম* মুক্তি দিয়ে আৰু ৰাষ্ট্ৰীয় ভাৱে স্বীকৃত ঔপন্যাসিক হিচাপে কৰ্মজীৱন আৰম্ভ কৰে। ১৯৯১ চনত তেওঁ ‘বেইজিং নৰ্মাল বিশ্ববিদ্যালয়’ৰ পৰা সাহিত্য বিষয়ত স্নাতকোত্তৰ ডিগ্ৰী লাভ কৰিছিল।
## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:সাহিত্যিক
শ্ৰেণী:সাহিত্যৰ ন'বেল বঁটা বিজয়ী
জাং জি

**জাং জি** (, ; জন্ম: ১৯৩৭) এগৰাকী চীনা ঔপন্যাসিক আৰু গল্পকাৰ। ইয়াৰ মাজতে, তেওঁ ১৯৮৬ চনত চলচ্চিত্ৰ পৰিচালক ‘উ জুগুয়াং’ৰ জীৱনী এখনৰ সহ-লেখিকাও আছিল। তেওঁ যুৱ প্ৰটাগনিষ্ট সকলৰ বাবে বা তেওঁলোকৰ সৈতে বিভিন্ন ধৰণৰ কিতাপ লিখাৰ কাম কৰিছিল, এই কিতাপবোৰ চীনৰ জুনিয়ৰ আৰু চিনিয়ৰ হাইস্কুলৰ পাঠ্যপুথিত অন্তৰ্ভুক্ত কৰা হয়।  তেওঁ নাৰীবাদী কল্পকাহিনীৰ চীনৰ প্ৰথম অৱদানকাৰীসকলৰ মাজৰ এগৰাকী। জাং জিয়ে নিজৰ কামসমূহত মানুহ আৰু প্ৰেমক ঘাইকৈ গুৰুত্ব দিছে। তেওঁ প্ৰায়ে মাক আৰু জীয়েকৰ মাজৰ আৱেগিক সম্পৰ্কৰ ওপৰত গুৰুত্ব দিয়ে, যিটো মুখ্যতঃ প্ৰাৰম্ভিক দৰিদ্ৰতা আৰু তেওঁৰ মাকে তেওঁক প্ৰদান কৰা তীব্ৰ সুৰক্ষাৰ ভেটিত গঢ় লৈ উঠিছিল। ১৯৯১ চনত জিৰ মাকৰ মৃত্যু হয় আৰু মাকৰ মৃত্যুৰ পিছত তেওঁ লিখা *দ্য পাৰচন হু লাভড মি দ্য মষ্ট অন আৰ্থ ইজ গান* নামৰ দীঘলীয়া আত্ম-বিবৃতিমূলক কাহিনীটোত তেওঁ মাতৃৰ জীৱনৰ অন্তিম আশীটা দিনৰ প্ৰত্যকটো দিন আৰু ৰাতিৰ বৰ্ণনা কৰিছিল তেওঁ তেওঁৰ মাকৰ আত্মোসৰ্গ, নিৰ্ভৰশীলতা আৰু সহনশীলতাৰ লগতে মাকৰ প্ৰতি তেওঁৰ বিবেচনা, অভিযোগ আৰু অনুশোচনাক মনত পেলাইছিল। উপন্যাসখন মাক আৰু জীয়েকৰ মাজৰ প্ৰেমৰ এক সৰল আৰু আড়ম্বৰহীন অভিব্যক্তি।

জাং জিৰ উপন্যাস *লেডেন ৱিংছ* ১৯৮২ চনত জাৰ্মান ভাষালৈ অনুবাদ কৰা হৈছিল আৰু ১৯৮৭ চনত ভিৰাগো প্ৰেছৰ দ্বাৰা ইংলেণ্ডত প্ৰকাশিত হৈছিল। তেওঁক ১৯৮৫ চনত *লেডেন ৱিংছ*ৰ বাবে আৰু ২০০৫ চনত *উইদাউট আ ৱৰ্ড*ৰ বাবে ‘মাও দান সাহিত্য পুৰস্কাৰ’ প্ৰদান কৰা হৈছিল। দুবাৰকৈ এই বঁটা লাভ কৰা তেওঁ প্ৰথম গৰাকী লেখক। তেওঁ কেৱল ‘মাও দান সাহিত্য পুৰস্কাৰ’ লাভ কৰা একমাত্ৰ লেখকেই নহয়, তেওঁ সমসাময়িক চীনৰ আটাইতকৈ প্ৰভাৱশালী লেখকসকলৰ মাজৰ এগৰাকী। তেওঁ সমসাময়িক চীনৰ মহিলা লেখকসকলৰ প্ৰতিনিধি। শব্দৰে তেওঁ বিভিন্ন জীৱন পথ আৰু ভিন্ন নিয়তিৰ সমুখীন হোৱা বিভিন্ন মহিলাৰ ছবি আঁকে, আৰু সমসাময়িক চীনৰ মহিলাসকলৰ পৰিস্থিতি তেওঁ অনন্য দৃষ্টিকোণৰ পৰা অন্বেষণ কৰে। 

## ব্যক্তিগত জীৱন
জাং জিয়ে ১৯৩৭ চনৰ ২৭ এপ্ৰিলত বেইজিংত জন্মগ্ৰহণ কৰিছিল, আৰু তেওঁক তেওঁৰ মাতৃয়ে লিয়াওনিং প্ৰদেশৰ ফুচুনৰ এখন গাঁৱত ডাঙৰ-দীঘল কৰিছিল। জাং জিৰ জন্ম এটা সাধাৰণ অসামৰিক-কৰ্মচাৰী পৰিয়ালত হৈছিল। তেওঁৰ মাক-দেউতাক খুব সৰু অৱস্থাত পৃথক হৈছিল, আৰু তাৰ পিছত তেওঁ তেওঁৰ মাকৰ সৈতে বাস কৰিছিল আৰু মাকৰ উপাধি গ্ৰহণ কৰিছিল। জাং জি আৰু তেওঁৰ মাক ইগৰাকী সিগৰাকীৰ ওপৰত নিৰ্ভৰশীল আছিল আৰু অশান্ত সময়ত দীঘলীয়া, দৰিদ্ৰ জীৱন অতিবাহিত কৰিছিল। তেওঁৰ মাতৃয়ে গাওঁৰ প্ৰাথমিক বিদ্যালয়ত শিক্ষক হিচাপে কাম কৰিছিল আৰু এগৰাকী সেৱক আৰু কাৰখানাৰ মেইল-মহিলা হিচাপে কাম কৰিবলৈ বাধ্য হৈছিল। যেতিয়া তেওঁ প্ৰাথমিক বিদ্যালয় আৰু মধ্য বিদ্যালয়ত অধ্যয়নৰত আছিল তেতিয়া জাং জি ‘সংগীত’ আৰু ‘সাহিত্য’ৰ অনুৰাগী আছিল।  ১৯৬০ চনত তেওঁ চীনৰ ৰেনমিন বিশ্ববিদ্যালয়ৰ (পিপলছ ইউনিভাৰ্চিটি) পৰিসংখ্যা বিভাগৰ পৰা স্নাতক ডিগ্ৰী লাভ কৰে আৰু যন্ত্ৰ উদ্যোগৰ প্ৰথমটো মন্ত্ৰালয়ত কাম কৰিবলৈ যায়। 

জাং জিয়ে এগৰাকী গায়কৰ সৈতে বিবাহ পাশত আৱদ্ধ হৈছিল আৰু তেওঁলোকৰ টাং দি নামৰ এগৰাকী কন্যা সন্তান আছিল, ১৯৬৯ চনত তেওঁৰ স্বামীৰ সৈতে বিবাহ বিচ্ছেদ হয়। সাংস্কৃতিক বিপ্লৱৰ সময়ত, তেওঁক "মে চেভেন্থ কেডাৰ স্কুল"লৈ প্ৰেৰণ কৰা হৈছিল আৰু ১৯৭২ চনত তেওঁ বেইজিংলৈ ঘূৰি আহিছিল আৰু যন্ত্ৰ উদ্যোগ মন্ত্ৰালয়ত কাম কৰিবলৈ গৈছিল। জাং জিয়ে তেওঁৰ ব্যক্তিগত জীৱনত বহুতো দুখ-বেদনা সহ্য কৰিছে, তেওঁ তেওঁৰ শক্তিশালী অধ্যৱসায়ৰ দ্বাৰা দীৰ্ঘদিন ধৰি তিনি প্ৰজন্মৰ মহিলাৰ এটা পৰিয়ালক পোহপাল দি আহিছে। 

## তথ্যসূত্ৰ

## বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:চীনৰ ব্যক্তি
শ্ৰেণী:সাহিত্যিক
আব্দুল লতিফ মণ্ডল

শ্বহীদ **আব্দুল লতিফ মণ্ডল** (**; জন্ম: ১৯৪৭ - মৃত্যু: ৬ নৱেম্বৰ ১৯৭১) বাংলাদেশৰ স্বাধীনতা যুদ্ধৰ এজন সাহসী স্বাধীনতা সংগ্ৰামী। স্বাধীনতা যুদ্ধত তেওঁৰ সাহসিকতাৰ বাবে বাংলাদেশ চৰকাৰে তেওঁক বীৰ উত্তম উপাধি প্ৰদান কৰিছিল। মুক্তিযুদ্ধত তেওঁলোকৰ বীৰত্বপূৰ্ণ অৱদানৰ স্বীকৃতিস্বৰূপে প্ৰদান কৰা এইটো দ্বিতীয় সৰ্বোচ্চ উপাধি। তেওঁৰ গেজেট নম্বৰ ৪৫। যুদ্ধ আৰম্ভ হোৱাৰ আগতে তেওঁ পাকিস্তানী সেনাত আৰু যুদ্ধ আৰম্ভ হোৱাৰ পৰা বাংলাদেশ সেনাত লেন্স কৰ্পোৰেল হিচাপে কাৰ্যনিৰ্বাহ কৰিছিল।

## জন্ম আৰু শিক্ষা
শ্বহীদ আব্দুল লতিফৰ পৈতৃক ঘৰ গাইবান্ধা জিলাৰ পলাশবাৰী উপজিলাৰ পবনাপুৰ ইউনিয়নৰ চৰেৰহাট গাঁৱত অৱস্থিত। তেওঁ অবিবাহিত আছিল। তেওঁৰ দেউতাকৰ নাম তোৰাফ আলী আৰু তেওঁৰ মাতৃৰ নাম বালি বেগম। 

## কেৰিয়াৰ
আব্দুল লতিফে পাকিস্তানী সেনাৰ তৃতীয় ইষ্ট বেংগল ৰেজিমেণ্টত সেৱা আগবঢ়াইছিল। ই চয়দপুৰত অৱস্থিত আছিল। যেতিয়া মুক্তি যুদ্ধ আৰম্ভ হৈছিল, তেওঁ যুদ্ধত জঁপিয়াই পৰিছিল। ঘৰুৱা মাটিত প্ৰাৰম্ভিক প্ৰতিৰোধ যুদ্ধৰ পিছত তেওঁ ভাৰতলৈ গৈছিল। পিছত জেড ফোৰ্সৰ অধীনত বাহাদুৰাবাদ ঘাট, ৰাধানগৰ আৰু ছোটা খেলৰ সৈতে আন কেইবাটাও ঠাইত সাহসেৰে যুঁজ দিয়া হয়।

## মুক্তিযুদ্ধত ভূমিকা
১৯৭১ চনৰ ৩ নৱেম্বৰৰ নিশা আব্দুল লতিফ আৰু অন্যান্য মুক্তি যোদ্ধাসকলে ছিলেট জিলাৰ গোৱাইন ঘাটত অস্ত্ৰ-শস্ত্ৰ কঢ়িয়াই লৈ যায়। তেওঁলোকক কেইটামান গোট (কোম্পানী) আৰু উপগোটত (প্লাটুন) বিভক্ত কৰা হৈছিল। তেওঁলোকে নিঃশব্দে পাকিস্তানী সেনাৰ স্থিতিৰ পৰা অলপ দূৰত একত্ৰিত হৈছিল। পাকিস্তানী ঘাটিৰ তিনিওফালে নদী আছিল। সেইকাৰণে আব্দুল লতিফৰ দলটো আৰামদায়ক স্থিতিত আছিল। মূল আক্ৰমণকাৰী দলটোৰ মুক্তি যোদ্ধাসকলে এটা সময়ত নদী পাৰ হ'ব লগা হৈছিল। আব্দুল লতিফ মূল আক্ৰমণত আছিল। তেওঁলোকে দ্ৰুততাৰে আনটো দলৰ ফায়াৰিং কভাৰৰ মাজেৰে নাওখনত নদী পাৰ হৈছিল। নদীৰ পাৰত পাকিস্তানীসকলৰ কেইটামান বাংকাৰ আছিল। আব্দুল লতিফৰ দলে নদী পাৰ হোৱাৰ পিছত বাংকাৰবোৰত অসংখ্য গ্ৰেনেড নিক্ষেপ কৰিছিল। 

ফলস্বৰূপে, পাকিস্তানী সৈন্যসকল হতবাক হৈ পৰিছিল। কাৰণ পশ্চিমৰ পৰা এই আক্ৰমণ তেওঁলোকৰ বাবে অকল্পনীয় আছিল। তেওঁলোক ইয়াৰ বাবে একেবাৰে সাজু নাছিল। তীব্ৰ আক্ৰমণৰ ফলত শংকিত হৈ পাকিস্তানী সৈন্যসকলে নদীৰ পাৰৰ অৱস্থান এৰি লগে লগে একত্ৰিত হয়। এটা পকী গুদাম আছিল। তেওঁলোকে ৱেৰহাউচৰ চালত উঠি দ্ৰুততাৰে মেচিনগান আৰু এলএমজি স্থাপন কৰিছিল। তাৰ পিছত তেওঁলোকে প্ৰচণ্ড গুলীবৰ্ষণ আৰম্ভ কৰিছিল। ৰাতিপুৱা প্ৰায় পাঁচটা আছিল। পাকিস্তানীসকলৰ প্ৰচণ্ড গুলীচালনাক উপেক্ষা কৰি আব্দুল লতিফ আৰু তেওঁৰ সহকৰ্মীসকলে নদীৰ পাৰত উঠিছিল। তেওঁলোকে সাহসেৰে পাকিস্তানীসকলৰ বিৰুদ্ধে প্ৰতিশোধ লৈছিল। এটা সময়ত, দুঃসাহসী আব্দুল লতিফ ৱেৰহাউচৰ কাষ চাপিছিল। তেওঁ ছাদত কেইটামান গ্ৰেনেড দলিয়াইছিল। ফলস্বৰূপে, কিছুমান পাকিস্তানী সৈন্য নিহত হয়। তেতিয়াই তেওঁ পাকিস্তানী সেনাৰ দ্বাৰা শ্বহীদ হৈছিল।

## বঁটা আৰু সন্মান
* বীৰ উত্তম
## তথ্য সংগ্ৰহ
গাও চ্যিংজিয়ান

**গাও চ্যিংজিয়ান** (高行健 চীনা ভাষাত, ; জন্ম: ৪ জানুৱাৰী, ১৯৪০) এগৰাকী চীনা ঔপন্যাসিক, নাট্যকাৰ, সমালোচক, চিত্ৰশিল্পী, আলোকচিত্ৰশিল্পী, চলচ্চিত্ৰ পৰিচালক আৰু অনুবাদক। ২০০০ চনত তেওঁক “সাৰ্বজনীন বৈধতা, সূক্ষ্ম অন্তৰ্দৃষ্টি আৰু ভাষিক নিৰ্মাণ কুশলতা”ৰ বাবে সাহিত্যৰ ন’বেল বঁটা প্ৰদান কৰা হয় তেওঁ এগৰাকী বিখ্যাত অনুবাদক, চিত্ৰনাট্যকাৰ, মঞ্চনাট পৰিচালক আৰু প্ৰসিদ্ধ চিত্ৰশিল্পী।

গাওৰ জন্মস্থান চীনত তেওঁৰ নাটকক ‘মৌলিকভাৱে অযৌক্তিক’ প্ৰকৃতিৰ আৰু ‘প্ৰগতিৰ পুৰোধা’ বুলি গণ্য কৰা হয়। *এবচ্যলিউট ছিগনেল* (১৯৮২) চীনা পৰীক্ষামূলক থিয়েটাৰত এক সফলতা আছিল। *দ্য বাছ ষ্টপ* (১৯৮৩) আৰু *দ্য আডাৰ শ্ব’ৰ*ৰ (১৯৮৬) প্ৰযোজনা চীনা চৰকাৰে বন্ধ কৰি দিছিল, প্ৰশংসিত *ৱাইল্ড মেন* (১৯৮৫) চীনত ৰাজহুৱাভাৱে প্ৰদৰ্শিত তেওঁৰ অন্তিম কাম। তেওঁ ১৯৮৭ চনত দেশ ত্যাগ কৰে আৰু *দ্য আডাৰ শ্ব’ৰ* পৰা তেওঁৰ নাটকসমূহ ক্ৰমবৰ্দ্ধমান ৰূপে সাৰ্বজনীন (চীনাৰ সলনি) উদ্বেগৰ ওপৰত কেন্দ্ৰীভূত হয়, কিন্তু তেওঁৰ ১৯৮৯ চনৰ নাটক *এক্সাইলে* চীন আৰু বুদ্ধিজীৱীৰ চিত্ৰণৰ বাবে চীনা চৰকাৰ আৰু ‘বিদেশী গণতন্ত্ৰ আন্দোলন’, উভয়ৰে ৰোষৰ বলি হৈছিল। ১৯৯৮ চনত তেওঁক ফৰাছী নাগৰিকত্ব প্ৰদান কৰা হয়।

গাওৰ প্ৰভাৱৰ ভিতৰত আছে ধ্ৰুপদী চীনা অপেৰা, লোক সংস্কৃতি, আৰু বিংশ শতিকাৰ ইউৰোপীয় নাটক যেনে *এণ্টনিন আৰ্টআউড*। ১৯৮৭ চনত তেওঁ  কৈছিল যে, এজন লেখক হিচাপে তেওঁক প্ৰাচাত্য আৰু প্ৰাচ্য সংস্কৃতিৰ মিলনবিন্দু ৰূপে ৰাখিব পাৰি। অৱশ্যে তেওঁ এজন অতি  
অন্তৰ্মুখী ব্যক্তি আৰু পিছত তেওঁ দাবী কৰিছিল যে, "ৰাজনীতি বা সাহিত্য যিয়েই নহওঁক কিয়, মই কোনো দল বা সংগঠনত বিশ্বাস নকৰোঁ বা এইবোৰ একোৰে সৈতে সম্পৰ্ক নাৰাখোঁ, জাতীয়তাবাদ আৰু দেশপ্ৰেমো ইয়াৰ অন্তৰ্ভুক্ত।" তেওঁৰ গদ্য ৰচনাবোৰ চীনত কমকৈ প্ৰচলিত; কিন্তু ইবোৰ ইউৰোপ আৰু পশ্চিমৰ আন ঠাইত উচ্চ ভাৱে প্ৰশংসিত। ন’বেল বঁটা ঘোষণাত চ্যিংজিয়ানৰ *চউল্‌ মাউন্টেইন *ৰ উল্লেখ বিশেষভাৱে কৰা হৈছিল।

যুদ্ধৰ সময়ৰ চীনত, ১৯৮০ চনত জিয়াংচ্যিৰ ওচৰৰ গুৱানজ’ত গাও চ্যিংজিয়ানৰ জন্ম হৈছিল। গাওৰ মূল পৈতৃক গৃহ চহৰ হ’ল জিয়াংচুৰ টাইজ’ত আৰু জেজিয়াঙত আছিল তেওঁ মাতৃশিপা। দ্বিতীয় বিশ্বযুদ্ধৰ পিছত তেওঁৰ পৰিয়াল তেওঁক লৈ নানজিংলৈ উভতি আহে। তেওঁ ১৯৯৮ চনৰ পৰা এজন ফৰাচী নাগৰিক হৈ আছে। ১৯৯২ চনত ফৰাছী চৰকাৰে তেওঁক *শ্বিভেলিয়ে দ ল’অৰ্ড দি আৰ্টছ এ দি লেটাৰচ্‌ বঁটা* (Chevalier de l'Ordre des Arts et des Lettres) প্ৰদান কৰে।

## তথ্যসূত্ৰ

## বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:চীনৰ ব্যক্তি
শ্ৰেণী:সাহিত্যিক
শ্ৰেণী:সাহিত্যৰ ন'বেল বঁটা বিজয়ী
গে' স্বীকাৰাত্মক মনোচিকিৎসা

**গে' স্বীকাৰাত্মক মনোচিকিৎসা** (ইংৰাজী:Gay affirmative psychotherapy) হল  অবিপৰীতকামী বিশেষকৈ গে' আৰু লেছবিয়ান সকলৰ বাবে এক প্ৰকাৰৰ মনোচিকিৎসা যত নিজৰ বিশ্বাসযোগ্যতা আৰু নিজক গ্ৰহণ কৰিবলৈ শিকোৱা হয় যাতে ব্যক্তিজনে নিজৰ যৌন আৰু প্ৰেম অভিমুখীতাক সলনি কৰিবলৈ নিবিচাৰে বা একে লিংগৰ প্ৰতি থকা প্ৰেম আৰু আকৰ্ষণক শেষ কৰিবলৈ বা দবাই ৰাখিবলৈ চেষ্টা নকৰে। আমেৰিকা মনোবিজ্ঞান সংস্থাই গে' স্বীকাৰাত্মক মনোচিকিৎসাৰ নিৰ্দেশিকা আৰু উপকৰণ প্ৰদান কৰে। স্বীকাৰাত্মক মনোচিকিৎসাই কয় যে সমকামিতা কোনো মানসিক ৰোগ নহয়। বৰঞ্চ গে' পৰিচয়ক আঁকোৱালি ললে অন্য কিছু মানসিক ৰোগ বা নিচা সেৱনৰ দৰে সমস্যাৰ পৰা মুক্তি পোৱাত সহায়ক হয়।  যিসকল ৰোগীৰ ধৰ্মীয় বিশ্বাস সমকামিতাৰ বিৰূদ্ধে তেওঁলোকৰ ক্ষেত্ৰত অন্য প্ৰকাৰৰ ব্যৱস্থাৰ প্ৰয়োজন যত তেওঁলোকৰ পৰস্পৰ বিৰোধী ধর্মীয় মতবাদ আৰু প্ৰেম তথা যৌন অভিমুখীতা একত্রিকৰণ কৰিব পৰা যায়।

## লগতে চাওক
*সমকামিতা
*কামিং আউট
## তথ্য সংগ্ৰহ

শ্ৰেণী:সমকামিতা
শ্ৰেণী:এলজিবিটি
যুগান্তৰৰ তেজাল পুৱা

**যুগান্তৰৰ তেজাল পুৱা ** () ২০০০ চনত মুক্তি লাভ কৰা এখন অসমীয়া চলচ্চিত্ৰ। স্বপ্না ফিল্মছৰ বেনাৰত নিৰ্মাণ কৰা ছবিখন পৰিচালনা কৰিছে জনছ মহলীয়াই আৰু প্ৰযোজনা কৰিছে স্বপ্না শইকীয়া আৰু অনুপ খাণ্ডেলিয়াই। চিত্ৰনাট্য আৰু সংলাপ লিখিছে মুকুট মণি শইকীয়া আৰু জনছ মহলীয়াই। সংগীত দেৱজিত চৌধুৰীৰ। ছবিৰ কাহিনীত তৎকালীন অসমৰ উগ্ৰপন্থী সমস্যাৰ সামান্য প্ৰভাৱ দেখা যায়।

জনচ্ মহলীয়াই পূৰ্বে পৰিচালনা কৰা দূৰণীৰ ৰঙ আৰু বহাগৰ দুপৰীয়াই বক্স অফিচত সফলতা লাভ কৰাৰ বিপৰীতে 'যুগান্তৰৰ তেজাল পুৱা'ই বক্স অফিচত মুখ থেকেচা খায়।
## কাহিনীৰ সাৰাংশ
যুব সাংবাদিক অজয়ৰ হত্যাৰে ছবিৰ আৰম্ভণি হয়। অজয়ৰ হাতত এটা গোপন ফাইল আছিল, য’ত খলনায়ক ধৰণী চৌধুৰীৰ কুকীৰ্তিৰ প্ৰমাণ সঞ্চিত হৈ আছিল। চৌধুৰী যথেষ্ঠ প্ৰভাৱশালী ব্যক্তি। পুলিচ তথা ৰাজনৈতিক নেতাৰ তেওঁৰ সৈতে সু-সম্পৰ্ক। এই ফাইলটোৰ বাবেই তেওঁ অজয়ক হত্যা কৰিলে যদিও ফাইলটো উদ্ধাৰ কৰিবলৈ সক্ষম নহ’ল। চৌধুৰীৰ ধাৰণা ফাইলটো ক’ত আছে, অজয়ৰ বন্ধু গৌৰৱে জানে। 

ফাইলটো উদ্ধাৰ কৰিবলৈ চৌধুৰীয়ে বিভিন্ন কূটকৌশল আৰম্ভ কৰিলে। তেওঁৰ বিৰুদ্ধে নিৰন্তৰ বাতৰি-কাকতত লিখি থকাত কাকতৰ সম্পাদক প্ৰকাশ দত্তক হত্যা কৰা হ’ল। গৌৰবকো হত্যা কৰাৰ পৰিকল্পনা কৰিলে। ধৰণী চৌধুৰীৰ অপকৰ্মৰ বিৰুদ্ধে গৌৰৱ আৰু কিছু বিদ্ৰোহী যুৱকে মাৰ বান্ধি থিয় দিলে। আনকি চৌধুৰীৰ জীয়ৰী ময়ুৰী, যিয়ে গৌৰবক ভাল পায়, তেৱোঁ বাপেকৰ বিৰুদ্ধে অৱস্থান ল’লে। পৰিস্থিতি এনেকুৱা হ’ল যে নিজ পত্নীয়ে অৱশেষত চৌধুৰীক গুলীয়াই মাৰিলে।  

## অভিনয় শিল্পী

*নিপন গোস্বামী (গুণসিন্ধু বৰুৱা)
*উপকুল বৰদলৈ (ধৰণী চৌধুৰী)
*পূৰ্ণিমা পাঠক শইকীয়া (ময়ুৰীৰ মাক)
*অৰুণ নাথ (প্ৰকাশ দত্ত)
*শেখৰ গৌতম (গৌৰৱ)
*টিনা বাৰ্লা (ময়ুৰী)
*মুকুল শইকীয়া
*ভাস্কৰ বৰা
*বিক্ৰম হাজৰিকা
*চবিন ৰাজখোৱা
*দেৱজিত মজুমদাৰ
*মুকুল দাস
*পবন দত্ত
*ক্ষীৰোদ শৰ্মা
*অমূল্য কাকতি
*কৃষ্ণা নাথ
*সাগৰিকা গোস্বামী
*নীলাক্ষী দেৱী

## সংগীত
সংগীত পৰিচালনা কৰিছে দেৱজিত চৌধুৰীয়ে। গীত ৰচনা অপূৰ্বজ্যোতি ভূঞাৰ। কণ্ঠদান কৰিছে শান্তা উজীৰ. দিলীপ চৌধুৰী, দেৱজিত চৌধুৰী, অৰ্পণা চৌধুৰী, ঋতু বিকাশ, চেমিমা বেগম, পুলক বেনাৰ্জী আদিয়ে।

## তথ্যউৎস

শ্ৰেণী:অসমীয়া চলচ্চিত্ৰ
শ্ৰেণী:২০০০ দশকৰ অসমীয়া চলচ্চিত্ৰ
য়্যুং চ্যেং

**য়্যুং চ্যেং** (চীনা ভাষাত:张戎,  জন্ম:২৫ মাৰ্চ, ১৯৫২) এগৰাকী চীনা বংশোদ্ভূত ব্ৰিটিছ লেখক যি লণ্ডনত বাস কৰে। য়্যুং চ্যেং তেওঁৰ পাৰিবাৰিক আত্মজীৱনী *ৱাইল্ড চোৱানচ্‌*ৰ বাবে সৰ্বাধিক জনাজাত, বিশ্বজুৰি কিতাপখনৰ ১০ নিযুততকৈও অধিক প্ৰতিলিপি বিক্ৰী হয়; কিন্তু চীনত এই কিতাপখন নিষিদ্ধ।

তেওঁৰ স্বামী আইৰিছ ইতিহাসবিদ য়ন হেলিডেৰ সৈতে লিখা তেওঁৰ ৮৩২ পৃষ্ঠাৰ জীৱনী *মাও জেদং*, *মাও: দ্য আননউন ষ্ট’ৰি* জুন ২০০৫ চনত প্ৰকাশ হৈছিল।

## চীনত

চ্যেঙৰ জন্ম ১৯৫২ চনৰ ২৫ মাৰ্চত য়িবিন, চিচুৱান প্ৰদেশত হৈছিল। তেওঁৰ মাক-দেউতাক দুয়ো চীনৰ কমিউনিষ্ট পাৰ্টিৰ বিষয়া আছিল। চ্যেঙৰ দেউতাক সাহিত্যৰ প্ৰতি যথেষ্ট আগ্ৰহী আছিল। সৰুতেই চ্যেঙৰ পঢ়া আৰু লিখাৰ সৈতে এটি নিবিড় সম্পৰ্ক গঢ়ি উঠে, ইয়াৰ ভিতৰত কবিতা লিখাৰ আগ্ৰহো অন্তৰ্ভুক্ত আছিল।
## তথ্যসূত্ৰ
মুকুল বৰুৱা

**মুকুল বৰুৱা ** () অসমৰ এজন গীতিকাৰ, সুৰকাৰ, কণ্ঠশিল্পী আৰু অসমীয়া চলচ্চিত্ৰৰ সংগীত পৰিচালক আছিল। তেওঁ সম্পৰ্কত কৰ্মবীৰ নবীন চন্দ্ৰ বৰদলৈৰ আজোনাতি আৰু নলিনীবালা দেৱীৰ নাতি আছিল। 

সৰুকালত তেওঁ নবীন চন্দ্ৰ বৰদলৈৰ ঘৰতে থাকি শিক্ষাগ্ৰহণ কৰিছিল। বৰুৱাৰ সংগীতৰ কোনো আনুষ্ঠানিক শিক্ষা নাছিল। বৰদলৈৰ ঘৰখনত এটা সাংগীতিক পৰিবেশে বিৰাজ কৰিছিল। নবীন চন্দ্ৰ বৰদলৈ এজন ভাল গীতিকাৰ আৰু সুৰকাৰ আছিল। আইতাক নলিনীবালায়ো সেই সময়ৰ প্ৰচলিত অসমীয়া আৰু বঙলা গীত গাব পৰাৰ লগতে অসমীয়া লোকসংগীততো যথেষ্ঠ দখল আছিল। সেই সময়ত ঘৰখনলৈ বহুতো দেশনেতা, সাহিত্যিক, সংগীতশিল্পী আদিৰ সমাগম হৈছিল আৰু প্ৰায়ে সন্ধিয়া সংগীতৰ আসৰ বহিছিল। স্বাভাৱিকতে এনে এটা সাংগীতিক পৰিবেশে বৰুৱাৰ সংগীতৰ প্ৰতি আগ্ৰহী কৰি তুলিছিল। 

১৯৪৮ চনত আকাশবাণীৰ গুৱাহাটী কেন্দ্ৰ প্ৰতিষ্ঠা হয়। কেন্দ্ৰটোৰ জন্মলগ্নতে ১৯৪৮ চনৰ জুন মাহত তেওঁ আকাশবাণীৰ চাকৰিত সোমায় আৰু ১৯৮৭ চনৰ ৩১ অক্টোবৰত চাকৰিৰ পৰা অবসৰ লয়। 
## চলচ্চিত্ৰৰ সংগীত পৰিচালনা
বৰুৱাই মুঠ পাঁচখন চলচ্চিত্ৰৰ সংগীত পৰিচালনা কৰিছিল- *[[সৰাপাত (চলচ্চিত্ৰ)|সৰাপাত]]* (১৯৫৬), *[[তেজীমলা (চলচ্চিত্ৰ)|তেজীমলা]]* (১৯৬৩), *[[চাকনৈয়া|চাকনৈয়া]]* (১৯৫৯), *[[কোলাহল (চলচ্চিত্ৰ)|কোলাহল]]* (১৯৮৯) আৰু *সোণপখিলী*। অৱশ্যে *সোণপখিলী*য়ে কেতিয়াও মুক্তিলাভ নকৰিলে। 

বৰুৱাই আন এখন অসমীয়া চলচ্চিত্ৰৰো সংগীত পৰিচালনা কৰা বুলি কোৱা হয়। ছবিখনৰ নাম *[[নতুন পৃথিৱী]]* (১৯৫৮)। অতুল চন্দ্ৰ হাজৰিকাই ছবিখনৰ সংগীত পৰিচালক ত্ৰিধাৰা বুলি উল্লেখ কৰা হৈছিল যদিও অন্য কিছুমান উৎসৰ মতে ছবিখনৰ সঙ্গীত পৰিচালক আছিল মুকুল বৰুৱা আৰু ৰাজেশ্বৰ বৰদলৈ। ছবিখনত শেৱালী দেবী, মিহিৰ বৰদলৈ, জ্যোতিৰ্ময় কাকতিৰ সৈতে বৰুৱায়ো কণ্ঠদানো কৰিছিল।

## সুৰ ৰচনা কৰা কেইটামান প্ৰখ্যাত গীত
বৰুৱাই সুৰ ৰচনা কৰা কেইটামান জনপ্ৰিয় গীত হ'ল-
*আই তোক কিহেৰে পূজিমে
*ছৈ দিয়া গৰু গাড়ীত কাৰ বিয়া যায়
*টোপাটোপে কপালৰ ঘাম যদি নসৰে
*বস্ত্ৰ দে বোৱনী, ধান দে দাৱনী
*সৌ সীমাৰ সিপাৰে তৃপ্তি আমাৰ
*হাতে নেমেলিবি ফুল নিছিঙিবি

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া ভাষাৰ গীতিকাৰ
শ্ৰেণী:অসমীয়া চলচ্চিত্ৰৰ সংগীত পৰিচালক
দ্ৰুকপা কুনলী

**দ্ৰুকপা কুনলী**(১৪৫৫-১৫২৯)ক **কুঙ্গা লেগপাই জাংপো**, **দ্ৰুকপা কুঁলেগ**, **ব্ৰুগ-পা-কুন-লেগ্স**, আৰু **কুঙ্গা লেগপা** আদি নামেৰেও জনা যায়। ড্ৰেগন বংশৰ উন্মাদ সন্ত বুলি পৰিচিত কুনলী তিব্বতীয় মহামুদ্ৰা পৰম্পৰাত এজন বৌদ্ধ সন্ন্যাসী আৰু মিছনাৰী আছিল, লগতে এজন বিখ্যাত কবি আছিল। সিদ্ধ পেমা লিংপাৰ অধীনৰ ৰালুং মঠত প্ৰশিক্ষণ লোৱাৰ পিছত, তেওঁ ভূটানলৈ আহি বজ্ৰায়ন বৌদ্ধ ধৰ্মৰ এটা দিশ পৰিচয় কৰায় আৰু ১৪৯৯ চনত ভূটানৰ চিমি লাখাঙৰ মঠ স্থাপন কৰে। 

## তথ্যসূত্ৰ

শ্ৰেণী:ভূটানৰ ব্যক্তি
উৎপল দত্ত (অভিনেতা)

** উৎপল দত্ত ** () এজন ভাৰতীয় অভিনেতা, পৰিচালক, লেখক আৰু নাট্যকাৰ আছিল। তেওঁ মুলতঃ বঙালী থিয়েটাৰৰ এজন অভিনেতা আৰু আধুনিক ভাৰতীয় থিয়েটাৰৰ এজন অগ্ৰণী ব্যক্তি আছিল। তেওঁ ১৯৪৯ চনত "লিটল থিয়েটাৰ গ্ৰুপ" প্ৰতিষ্ঠা কৰে। এই নাট্যদলটোৱে নিজকে সম্পূৰ্ণৰূপে ৰাজনৈতিক আৰু কঠোৰপন্থী থিয়েটাৰলৈ ৰূপান্তৰিক কৰাৰ পূৰ্বে ই বহুতো ইংৰাজী, শ্বেইক্সপীয়েৰিয়ান আৰু ব্ৰেখটীয় নাটক মঞ্চস্থ কৰিছিল; যি সময়চোৱাক এতিয়া "এপিক থিয়েটাৰ" বুলি উল্লেখ কৰা হয়।

দত্তৰ নাটকসমূহ তেওঁৰ মাৰ্ক্সবাদী মতাদৰ্শ প্ৰকাশৰ এক উপযুক্ত বাহন হৈ পৰিছিল, যি মতাদৰ্শ কল্লোল (১৯৬৫), মানুষেৰ অধিকাৰ, লৌহা মানৱ (১৯৬৪), টিনেৰ তলোৱাৰ আৰু মহা-বিদ্ৰোহ আদিৰ দৰে সামাজিক-ৰাজনৈতিক নাটকত দৃশ্যমান হৈছিল। তেওঁ ৪০ বছৰীয়া কৰ্মজীৱনত ১০০খনতকৈও অধিক বাংলা আৰু হিন্দী চলচ্চিত্ৰত অভিনয় কৰিছিল। মৃণাল সেনৰ *[[ভুৱন সোম]]* (১৯৬৯), সত্যজিৎ ৰায়ৰ *[[আগন্তুক]]* (১৯৯১), গৌতম ঘোষৰ *পদ্মা নদীৰ মাঝি* (১৯৯৩) আৰু হৃষীকেশ মুখাৰ্জীৰ *গোলমাল* (১৯৭৯) আৰু *ৰং বিৰংগী*ৰ (১৯৮৩) দৰে চলচ্চিত্ৰত কৰা অভিনয়ৰ বাবে তেওঁ সৰ্বাধিক পৰিচিত। মৃত্যুৰ মাত্ৰ কিছুদিন আগতে ১৯৯৩ চনত দূৰদৰ্শন ধাৰাবাহিক *ব্যোমকেশ বক্সী*ৰ ‘সীমান্ত হীৰা’ খণ্ডত তেওঁ ছাৰ দিগেন্দ্ৰ নাৰায়ণ নামৰ এজন ভাস্কৰ্যশিল্পীৰ চৰিত্ৰতো অভিনয় কৰিছিল।

১৯৭০ চনত তেওঁ শ্ৰেষ্ঠ অভিনেতাৰ ৰাষ্ট্ৰীয় চলচ্চিত্ৰ বঁটা লাভ কৰাৰ উপৰিও তিনিটাকৈ শ্ৰেষ্ঠ কৌতুক অভিনেতাৰ ফিল্মফেয়াৰ বঁটা লাভ কৰিছিল। নাট্যজগতলৈ আগবঢ়োৱা জীৱনজোৰা অৱদানৰ বাবে ১৯৯০ চনত সংগীত নাটক একাডেমীয়ে তেওঁক ফেলোশ্বিপ প্ৰদান কৰে।
## বঁটা আৰু স্বীকৃতি
*১৯৯০: নাট্যজগতৰ প্ৰতি জীৱনজোৰা অৱদানৰ বাবে সংগীত নাটক একাডেমী ফেলোশ্বিপ
*১৯৭০: * [[ভুৱন সোম]]*ত অভিনয়ৰ বাবে শ্ৰেষ্ঠ অভিনেতাৰ ৰাষ্ট্ৰীয় চলচ্চিত্ৰ বঁটা
*১৯৮০: *গোলমাল* ছবিত অভিনয়ৰ বাবে শ্ৰেষ্ঠ অভিনেতাৰ ফিল্মফেয়াৰ বঁটা
*১৯৮২: *নৰম গৰম* ছবিত অভিনয়ৰ বাবে শ্ৰেষ্ঠ অভিনেতাৰ ফিল্মফেয়াৰ বঁটা
*১৯৮৪: *ৰং বিৰংগ* ছবিত অভিনয়ৰ বাবে শ্ৰেষ্ঠ অভিনেতাৰ ফিল্মফেয়াৰ বঁটা
*১৯৯৩: বঙালী ছবি *আগন্তুক*ত অভিনয়ৰ বাবে শ্ৰেষ্ঠ অভিনেতাৰ বেংগল ফিল্ম জাৰ্ণেলিষ্ট এছোচিয়েচন বঁটা

## তথ্যসূত্ৰ

## বাহ্যিক সংযোগ

*
* 
*Profile at Calcuttaweb.com

শ্ৰেণী:নাট্যকাৰ
শ্ৰেণী:ভাৰতীয় অভিনেতা
শ্ৰেণী:শ্ৰেষ্ঠ অভিনেতাৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
শ্ৰেণী:বঙালী চলচ্চিত্ৰৰ অভিনেতা
শ্ৰেণী:হিন্দী চলচ্চিত্ৰৰ অভিনেতা
বিমলেন্দ্ৰ নিধি

**বিমলেন্দ্ৰ নিধি** নেপালৰ প্ৰাক্তন উপ-প্ৰধানমন্ত্ৰী আৰু গৃহমন্ত্ৰী। তেওঁ নেপালৰ শাসনাধিষ্ঠ নেপালী কংগ্ৰেছৰ বৰ্তমানৰ উপ-সভাপতি। তেওঁক তেওঁৰ মূল নামৰ সৈতে বিমলজী বা নিধিজী বুলিও জনা যায়।

নেপালৰ এজন প্ৰতিষ্ঠাপক মহেন্দ্ৰ নাৰায়ণ নিধি আৰু প্ৰেম সগৰী নিধিৰ ঘৰত জন্ম গ্ৰহণ কৰা বিমলেন্দ্ৰ নিধি হৈছে পৰিয়ালটোৰ দ্বিতীয় পুত্ৰ। নিধি পৰিয়ালটো ধনুছাৰ নাগাৰাইন পৌৰসভাৰ বাসিন্দা।

কংগ্ৰেছৰ উপ-সভাপতি হিচাপে বিমলেন্দ্ৰ নিধিক তেওঁৰ দলৰ সভাপতি আৰু নেপালৰ প্ৰধানমন্ত্ৰী শ্বেৰ বাহাদুৰ দেওবাৰ নেপালীঘনিষ্ঠ বিশ্বাসী বুলি গণ্য কৰা হয়।
বুকুৰ মাজত জ্বলে

**বুকুৰ মাজত জ্বলে ** () ১৯৯৯ চনত মুক্তিপ্ৰাপ্ত এখন সংগীত-মধুৰ ৰঙীন অসমীয়া ড্ৰামা চলচ্চিত্ৰ। লক্ষ্মীনাৰায়ণ ফিল্মছৰ বেনাৰত নিৰ্মিত ছবিখনৰ পৰিচালনা আৰু প্ৰযোজনা আছিল অশোক কুমাৰ বিষয়াৰ। মুঠ পাঁচজন সংগীত পৰিচালকে ছবিখনৰ সংগীত পৰিচালনা কৰিছিল। মুল ভূমিকাত অভিনয় কৰিছিল নিকুমণি বৰুৱা, মৃদুল ভূঞা, বৰষাৰাণী বিষয়া, অংকুৰ বিষয়া আদিয়ে। 

ব্যৱসায়িক দিশত বুকুৰ মাজত জ্বলে এখন সফল ছবি আৰু চিত্ৰগৃহত ই ‘ৰূপালী জয়ন্তী’ (একেৰাহে ২৫ সপ্তাহ জুৰি প্ৰদৰ্শিত) পালন কৰিবলৈ সক্ষম হৈছিল।

## কাহিনীৰ সাৰাংশ
আভা বৰুৱাৰ ছোৱালী কুঁৱলী আৰু ব্যৱসায়ী দয়াশংকৰ চলিহাৰ বৰপুত্ৰ নিহাৰৰ মাজত প্ৰেমৰ সম্পৰ্ক। কিন্তু এই প্ৰেমত বিঘিনি ঘটালে খলনায়ক তৰুণে। এইজন তৰুণকে চলিহাই ফুটপাথৰ পৰা তুলি আনি নিজৰ সন্তানৰ দৰে তুলিতালি ডাঙৰ-দীঘল কৰিছিল। আভা বৰুৱাৰ স্বামীৰ এক মটৰ দুৰ্ঘটনাত মৃত্যু হৈছিল আৰু তেওঁ বিশ্বাস কৰে যে দুৰ্ঘটনাৰ আঁৰত চলিহাৰ হাত আছে। সেয়েহে দুয়োখন ঘৰেই কুঁৱলী আৰু নিহাৰৰ মিলনত বাধা হৈ থিয় দিলে। ঘৰৰ সিদ্ধান্ত নিৰবে মানি লৈ কুঁৱলী ভৰ্তি হ’ল চিকিৎসা মহাবিদ্যালয়ত চিকিৎসা শাস্ত্ৰ পঢ়িবলৈ আৰু নিহাৰ গ’ল দিল্লীলৈ বিজিনেচ মেনেজমেণ্ট পঢ়িবলৈ।

কিছু বছৰ পিছত নিহাৰৰ শিক্ষা সমাপ্ত কৰি ঘুৰি আহি দেউতাৰ ব্যৱসায়ৰ কামত লাগে। এদিন ফেক্টৰীত আঘাতপ্ৰাপ্ত শ্ৰমিক এজনক লৈ হাস্পাতাললৈ আহোঁতে ডাক্তৰৰ সাজত কুঁৱলীক লগ পায়। দুয়োৰো মাজত পুনৰ পূৰ্বৰ প্ৰেমে গা কৰি উঠে। এদিন চলিহাই গুডাম ঘৰ পৰিদৰ্শন কৰোঁতে তাত কিছুমান চোৰাং সামগ্ৰী লুকাই থোৱা দেখা পায়, যিবোৰ সামগ্ৰী আচলতে তৰুণেই মজুত কৰি ৰাখিছিল। চলিহাৰ হাৰ্ট এটেক হোৱাত হাস্পাতালত ভৰ্তি কৰোৱা হয়। ডাক্তৰ কুঁৱলীৰ যত্নত চলিহা লাহেলাহে সুস্থ হৈ উঠে।

তৰুণৰ অপকৰ্ম প্ৰকাশ পোৱাত সি প্ৰতিশোধ পৰায়ণ হৈ উঠে। লগতে এই কথাও প্ৰকাশ পায় যে কুঁৱলীৰ দেউতাৰ মটৰ দুৰ্ঘটনাৰ আঁৰত চলিহা নহয়, তৰুণহে জড়িত আছিল। তৰুণে কুঁৱলীক অপহৰণ কৰি লৈ যায়। কুঁৱলীক উদ্ধাৰ কৰিবলৈ নিহাৰ তৰুণৰ আড্ডাত উপস্থিত হয়। সহায় কৰিবলৈ আগবাঢ়ি আহে বস্তিৰ যুৱকৰ দল এটাও। যুৱকৰ দলটো আৰু তৰুণৰ দলটোৰ মাজত ভয়ানক মাৰপিত হয় আৰু তৰুণৰ মৃত্যু হয়। অৱশেষত নিহাৰ আৰু কুঁৱলীৰ মিলনেৰে ছবিখনৰ সুখী পৰিসমাপ্তি ঘটে।
## অভিনয় শিল্পী

*নিকুমণি বৰুৱা
*মৃদুল ভূঞা
*বৰষাৰাণী বিষয়া
*বিজন শইকীয়া
*অংশুমান বৰুৱা
*নীনা বৰা
*ভাৰ্গৱ কটকী
*নিৰেণ শৰ্মা
*কমলৰাণা শৰ্মা
*হিৰণ্য ডেকা
*জয়ন্ত দাস
*ৰীণা বৰা
*সিদ্ধাৰ্থ মুখাৰ্জী
*জুৰি দেৱী
*দিলীপ বড়ো
*মুন্না আহমেদ
*অসীম বৈশ্য
*নিৰেণ শৰ্মা
*অংকুৰ বিষয়া

## সংগীত
ছবিখনৰ সংগীত পৰিচালনা চাৰু গোহাঁই, ভূপেন উজীৰ, জয়ন্ত দাস, জিতুল সোণোৱাল, অশোক কুমাৰ বিষয়াৰ। আবহ সংগীত ৰচনা কৰিছিল জয়ন্ত পাঠকে।

## তথ্যউৎস

## বাহ্যিক সংযোগ
* 

শ্ৰেণী:অসমীয়া চলচ্চিত্ৰ
শ্ৰেণী:১৯৯০ দশকৰ অসমীয়া চলচ্চিত্ৰ
শ্ৰেণী:১৯৯৯ বৰ্ষৰ চলচ্চিত্ৰ
ঙি ঙাও খাম

**ঙি ঙাও খাম** (,) বা **ফুৰা-লু'ঙ** () চীনা ড্ৰেগনৰ এটা প্ৰজাতি যি টাই আহোমসকলৰ মাজত প্ৰচলিত এক কিংবদন্তিমূলক জীৱ তথা এক পৰম্পৰাগত প্ৰতীক।পূৰ্বতে আহোম সকলে ড্ৰেগন নৃত্য আৰু ড্ৰেগন নাও খেলো অনুষ্ঠিত কৰিছিল। এই সংস্কৃতিসমুহ চীনত আৰম্ভনি হৈছিল।

## ব্যুৎপত্তি
এই প্ৰজাতিৰ উৎস চীনদেশ। আহোম ধৰ্মীয় পুথি পেঞ কা কাত ঙি ঙাও খামক **ফুৰা** বুলি উল্লেখ আছে এও ফা-তু -ছিঙৰ সৰু পুত্ৰ আৰু এওৰ দ্বায়িত্ব আছিল ধ্বংস হোৱা পৃথিৱীখন পুনৰ গঢ়ি তোলা। টাই-আহোম ভাষাত ঙি শব্দৰ অৰ্থ কনিষ্ঠ।

## আকৃতি
ই মূলতঃ সাপ, সিংহ, কাছ, ঘোঁৰা আৰু পক্ষীৰ সংমিশ্ৰণ। ইয়াৰ প্ৰতিখন ঠেং ভিন্ন আৰু এইকেইটা কুকুৰাৰ ঠেং, সিংহৰ হাঁতোৰা, ঘোঁৰাৰ ঠেং আৰু কাছৰ ঠেঙেৰে গঠিত। ইয়াক সাধাৰণতে মেলি থকা জিভা আৰু এডাল নেজেৰে সৈতে উপস্থাপন কৰা হয়।

## ব্যৱহাৰ
ঙি ঙাও খাম অসম ৰাজ্যৰ প্ৰতীক আছিল আৰু বৰ্তমান টাই-আহোম সকলৰ জাতীয় প্ৰতীক। আহোম সংগঠন আৰু প্ৰতিষ্ঠান সমূহেও ঙি ঙাও খাম প্ৰতীক হিচাপে ব্যৱহাৰ কৰে।

### খ্ৰীং-ফা

আহোমসকলৰ জাতীয় পতাকাখনৰ নাম হৈছে খ্ৰীং-ফা। এই খ্ৰীং-ফাৰ মাজৰ অংশত ঙি ঙাও খামৰ ছবি অঁকা থাকে। পৌৰাণিক কালত আহোম চাওফা আৰু ডাঙৰীয়া সকলে যুদ্ধৰ আগত বা ভিন্ন ৰাজকীয় কামত খ্ৰীং-ফা উত্তোলন কৰে। অইন ৰাজ্যত প্ৰৱেশ কৰোঁতে খ্ৰীং-ফা লগত লৈ যোৱা হয় যি আহোম ৰাজ্যৰ প্ৰতীক আছিল। বৰ্তমান সময়ত ভিন্ন ধৰ্মীয় বা সাংস্কৃতিক অনুষ্ঠানত খ্ৰীং-ফা উত্তোলন কৰা হয়।
### প্ৰত্নতাত্বিক, মোহৰ আৰু মৈদাম

আহোম প্ৰত্নতাত্বিক স্থান যেনে ৰংঘৰ, কাৰেং, তলাতল আৰু চৰাইদেউৰ অইন স্থানত এই ঙি ঙাও খাম দেখা যায়। ইয়াৰ উপৰি কামাখ্যা মন্দিৰটো ঙি ঙাও খাম দেখা পোৱা যায়।  চুদিংফা (১৮১১-১৮১৮) অৰ্থাৎ চন্দ্ৰকান্ত সিংহ আৰু চুহিতপংফা বা গৌৰীনাথ সিংহ (১৭৮০-১৭৯৫) আদি কেইবাজনো আহোম চাওফাৰ ৰাজকীয় মোহৰ আৰু তামৰ ফলিটো ঙি ঙাও খাম ব্যৱহৃত হৈছিল। চুপাতফা বা গদাধৰ সিংহ (১৬৮১ - ১৬৯৬) আৰু চুখ্ৰংফাৰ (১৬৯৬ - ১৭১৪) মুদ্ৰাবোৰত ঙি ঙাও খাম মূৰ্তি খোদিত কৰা হৈছিল। মৈদাম সমূহৰ ভিতৰত হাতীৰ দাঁতৰ ঙি ঙাও খাম উদ্ধাৰ হৈছে।

### সত্ৰ আৰু পাহাৰীয়া অঞ্চলত
বটদ্ৰৱা থান আৰু বৰপেটাৰ বৈষ্ণৱ প্ৰতিষ্ঠান সমূহতো ঙি ঙাও খাম দেখা পোৱা যায়। অসমৰ চুবুৰীয়া ৰাজ্য মেঘালয় আৰু মিজোৰামতো ইয়াৰ প্ৰতিকৃতি আৱিষ্কাৰ হোৱালৈ চাই আহোম ৰজা আৰু মেঘালয়ৰ আন ৰজাসকলৰ মাজত সম্পৰ্ক আছিল বুলি ধাৰণা কৰা হয়। মিজোৰামৰ আইজলত অৱস্থিত কলা আৰু সংস্কৃতি বিভাগৰ সংগ্ৰহালয়ত ঙি ঙাও খাম খোদিত এটা শিল সংৰক্ষিত কৰা আছে। মেঘালয়ৰ জয়ন্তীয়া পাহাৰৰ শিলৰ এখন দুৱাৰত ঙি ঙাও খাম অকা আছে আৰু বিশেষজ্ঞ সকলৰ মতে এই দুৱাৰ খন আহোম চাওফাক আদৰিবলৈ সজা হৈছিল। 
## তথ্য সংগ্ৰহ

## উৎস প্ৰসংগ
* Sarma 2017, pp: 14-18 NGI NGAO KHAM- A Mythical Figure of Tai Ahom People of Assam ,Dr. Rabindranath Sarma, Journal of Research in Humanities and Social Science, Vol.5 ~ Issue 5 (2017) pp: 14-18 ISSN(Online) : 2321-9467

শ্ৰেণী:কিংবদন্তিমূলক জীৱ
শ্ৰেণী:টাই আহোম
শ্ৰেণী:লোককথাৰ জীৱ
প্ৰত্যাৱৰ্তন

**প্ৰত্যাৱৰ্তন ** () ১৯৯৩ চনত মুক্তি পোৱা এখন অসমীয়া চলচ্চিত্ৰ। পৰিচালক ৰঞ্জিত দাস। এছ বি পিকচাৰ্ছৰ বেনাৰত ছবিখন প্ৰযোজনা কৰিছে কবিন সাউদে। সংগীত শ্বেৰ চৌধুৰীৰ। মুখ্য ভূমিকাত আছে তপন দাস, অৰুণ নাথ আৰু মৃদুলা বৰুৱা।
## কাহিনীৰ সাৰাংশ
ৰংনগৰ এখন উদ্যোগ নগৰী। তাৰে উদ্যোগ এটাত প্ৰজ্ঞানে সহকাৰী অভিযন্তা হিচাপে চাকৰিত যোগদান কৰে। তাতে তেওঁ লগ পালে ষ্টিল প্লাণ্ট এটাৰ অভিযন্তা বিমল ভৰালীক। প্ৰজ্ঞানে ৰংনগৰত বিমলৰ সৈতে একেটা ঘৰতে থাকিবলৈ ল’লে। দুয়োৰো বয়সৰ পাৰ্থক্য প্ৰায় দহবছৰ। উদ্যোগনগৰীৰ সকলো মানুহে বিমলক ভাল পায় যদিও তেওঁৰ এটাই বদ অভ্যাস, তেওঁ অত্যধিক সুৰাপান কৰে। তেওঁ খাৰাংখাচ আৰু বাহিৰত দেখাত কঠুৱা লোক। এটা দুখদায়ক অতীত পাৰ কৰি অহা বিমলৰ মাজত প্ৰজ্ঞানে বিচাৰি পায় এটা মৰমীয়াল স্পৰ্শকাতৰ মন। 

ৰংনগৰতে প্ৰজ্ঞানৰ আৰু এগৰাকী ব্যক্তিৰ সৈতে আত্মীয়তা বাঢ়ে; তেওঁ হ’ল স্কুল শিক্ষয়ত্ৰী মুন বাইদেউ। মুন বাইদেউ প্ৰজ্ঞানৰে এজন সহপাঠীৰ বায়েক। বাইদেউ তাত জীয়েক মুনলীৰ সৈতে বাস কৰে। স্বামী চাকৰি সূত্ৰে দূৰৈত থাকে। 

প্ৰজ্ঞান সৰুৰে পৰা সামাজিক কামকাজত জড়িত। ৰংনগৰলৈ আহিও তেওঁ চাকৰিটো লৈয়ে ব্যস্ত হৈ নাথাকিল। তেওঁ প্ৰথমে তাৰ সাহিত্য পৰিষদ আৰু পিছলৈ শ্ৰমিক সংগঠনৰ সৈতে তেওঁ জড়িত হৈ পৰিল। এনেকৈ তেওঁৰ সম্পৰ্ক হ’ল শ্ৰমিক নেতা বিনয় বসুমতাৰীৰ সৈতে। প্ৰজ্ঞানৰ এই সম্পৰ্কক উদ্যোগিক পামৰ বিষয়াসকলে সহজভাবে নললে। পিছলৈ তেওঁ শ্ৰমিকসকলৰো সন্দেহৰ পাত্ৰ হ’ল। তাতে যোগ হ’ল মুন বাইদেউৰ অনাকাংক্ষিত কঠোৰ ব্যৱহাৰ। তেওঁ সম্পূৰ্ণৰূপে ভাগি পৰে আৰু এদিন চাকৰি ইস্তফা দি ৰংনগৰৰ পৰা মেলানি মাগে।

## অভিনয় শিল্পী

*তপন দাস (প্ৰজ্ঞান)
*অৰুণ নাথ (বিমল)
*মৃদুলা বৰুৱা (মুন বাইদেউ)
*ঈশান বৰুৱা
*পৃথিৰাজ ৰাভা (বিনয় বসুমতাৰী)
*অবিনাশ শৰ্মা
*স্নিগ্ধা সাউদ (শিশুশিল্পী)
*বিষ্ণু খাৰঘৰীয়া
*ধীৰু ভূঞা
*জীমণি চৌধুৰী
*ভূপালী চৌধুৰী
*হেমেন চৌধুৰী
*বাদল দাস
*জয়ন্ত ভাগৱতী
*নয়ন প্ৰসাদ

## কলা-কুশলী
:(তথ্যছকত নথকা)
*শব্দগ্ৰহণ- দীপক ৰয়
*কলা নিৰ্দেশনা- ফটিক বৰুৱা

## তথ্যউৎস

শ্ৰেণী:অসমীয়া চলচ্চিত্ৰ
শ্ৰেণী:১৯৯০ দশকৰ অসমীয়া চলচ্চিত্ৰ
ভাৰতীয় টেলিকম নিয়ামক কৰ্তৃপক্ষ

**ভাৰতীয় টেলিকম নিয়ামক কৰ্তৃপক্ষ** (, সংক্ষেপে TRAI) হৈছে ভাৰত চৰকাৰে ভাৰতীয় টেলিকম নিয়ামক কৰ্তৃপক্ষ আইন,১৯৯৭ ৰ ধাৰা ৩-ৰ অধীনত স্থাপন কৰা এক নিয়ামক সংস্থা। এইটো ভাৰতৰ দূৰসংযোগ খণ্ডৰ নিয়ন্ত্ৰক। ট্ৰাই আইনখন এক অধ্যাদেশৰ দ্বাৰা সংশোধন কৰা হৈছিল, যি ২৪ জানুৱাৰী ২০০০-ৰ পৰা কাৰ্যকৰী হয়, ট্ৰাইৰ পৰা ন্যায়াধীশ আৰু বিবাদৰ কাৰ্যকলাপ অধিগ্ৰহণ কৰিবলৈ টেলিকম বিবাদ নিষ্পত্তি আৰু আপীল ন্যায়াধিকৰণ (টিডিএছএটি) স্থাপন কৰা হৈছিল। ইয়াৰ মুখ্য কাৰ্যালয় নতুন দিল্লীত অৱস্থিত। 

## ইতিহাস
ভাৰতত টেলিকম সেৱা আৰু শুল্ক নিয়ন্ত্ৰণ ৰখাৰ বাবে সংসদৰ এক আইনৰ দ্বাৰা ১৯৯৭ চনৰ ২০ ফেব্ৰুৱাৰীত ভাৰতীয় টেলিকম নিয়ামক কৰ্তৃপক্ষ স্থাপন কৰা হৈছিল। আগতে টেলিকম সেৱা আৰু শুল্কৰ নিয়ন্ত্ৰণ কেন্দ্ৰীয় চৰকাৰৰ দ্বাৰা তত্ত্বাৱধান কৰা হৈছিল। ট্ৰাইৰ লক্ষ্য হৈছে ভাৰতত দূৰসংযোগৰ বিকাশৰ বাবে পৰিস্থিতি সৃষ্টি আৰু প্ৰতিপালন কৰা। ট্ৰাইয়ে নিয়মীয়াকৈ বিভিন্ন বিষয় যেনে- শুল্ক, আন্তঃসংযোগ, সেৱাৰ মানদণ্ড, ডাইৰেক্ট টু হোম (ডিটিএইচ) সেৱা আৰু ম'বাইল নম্বৰ পোৰ্টেবিলিটি আদিৰ ওপৰত নিৰ্দেশনা জাৰী কৰে। জানুৱাৰী ২০১৬-ত, ট্ৰাইয়ে দূৰসংযোগৰ এক গুৰুত্বপূৰ্ণ পৰিৱৰ্তন আৰম্ভ কৰে। পৰিৱৰ্তন অনুসৰি, মোবাইল ব্যৱহাৰকাৰীসকলে প্ৰতিটো ড্ৰপ কৰা কলৰ বাবে ১ টকাৰ ক্ষতিপূৰণ পাব কিন্তু ই এদিনত সৰ্বাধিক তিনিটা ড্ৰপ কৰা কলত সীমাবদ্ধ থাকিব। কিন্তু উচ্চতম ন্যায়ালয়ে "অযৌক্তিক, স্বেচ্ছাচাৰী আৰু অসাংবিধানিক" হোৱাৰ ভিত্তিত এই নিয়মাৱলী বাতিল কৰিছে।

## সচিবালয়
ট্ৰাই এজন সচিবৰ নেতৃত্বত সচিবালয়ৰ জৰিয়তে পৰিচালিত হয়। সকলো প্ৰস্তাৱ সচিবৰ দ্বাৰা প্ৰক্ৰিয়া কৰা হয়, যি কৰ্তৃপক্ষৰ বৈঠকৰ কাৰ্যসূচী আয়োজন কৰে (অধ্যক্ষৰ সৈতে পৰামৰ্শ) আৰু নিয়মাৱলী জাৰী কৰে। সচিবজনক উপদেষ্টাসকলে সহায় কৰে। ইয়াৰ ভিতৰত আছে ম'বাইল নেটৱৰ্ক, আন্তঃসংযোগ আৰু ফিক্সনেটৱৰ্ক, ব্ৰডবেণ্ড আৰু নীতি বিশ্লেষণ, সেৱাৰ মানদণ্ড, সম্প্ৰচাৰ আৰু কেবল সেৱা, অৰ্থনৈতিক নিয়ন্ত্ৰণ, বিত্তীয় বিশ্লেষণ আৰু আইএফএ, আইনী, উপভোক্তা পৰিক্ৰমা আৰু আন্তঃৰাষ্ট্ৰীয় সম্পৰ্ক আৰু প্ৰশাসন আৰু কৰ্মচাৰী। বিষয়াসকলক ভাৰতীয় দূৰসংযোগ সেৱা আৰু ভাৰতীয় প্ৰশাসনিক সেৱাৰপৰা বাছনি কৰা হয়।ট্ৰাইৰ বৰ্তমানৰ অধ্যক্ষ হৈছে আইএএছ বিষয়া পিডি বাঘেলা। .

## ট্ৰাই ম'বাইল এপ্পসমূহ
৬ জুন ২০১৭ তাৰিখে, ট্ৰাইয়ে তিনিটা নতুন এপ Mycall app, MySpeed app আৰু 'Do not disturb (DND 2.0) আৰু এটা ৱেব পৰ্টেল মুকলি কৰে যাতে ভাৰতীয় ব্যৱহাৰকাৰীসকলে তেওঁলোকক আগবঢ়োৱা টেলিকম সেৱাৰ বিষয়ে সম্পূৰ্ণভাৱে অৱগত হয়। 

শেহতীয়াকৈ (২৮ ডিচেম্বৰ ২০১৮ তাৰিখে), ট্ৰাইয়ে তেওঁলোকৰ নতুন এপ্প "TRAI CHANNEL SELECTOR" এপ মুকলি কৰিছে। এই এপ্পটো ব্যৱহাৰ কৰি, আমি আমাৰ বিভিন্ন চেনেলবোৰ যোগ, আঁতৰাব আৰু পৰিচালনা কৰিব পাৰোঁ। 

## শেহতীয়া ট্ৰাই পদক্ষেপসমূহ
ভাৰতত ব্ৰডবেণ্ড সেৱা বৃদ্ধি কৰাৰ বাবে, ট্ৰাইয়ে **WANI**(ৱাই-ফাই এক্সেছ নেটৱৰ্ক ইণ্টাৰফেচ) স্থাপনৰ প্ৰস্তাৱ দিছে। ইয়াৰ ফলত ৰাজহুৱা ডাটা কাৰ্যালয় (পিডিঅ') স্থাপন কৰা হ'ব পাৰে য'ত চাহিদা অনুযায়ী ৱাই-ফাই ইণ্টাৰনেট উপলব্ধ হ'ব।

## ট্ৰাই প্ৰতিবেদন
স্বচ্ছতা বৃদ্ধি কৰিবলৈ আৰু নিয়মীয়া ব্যৱধানত ভাৰতীয় টেলিকম উদ্যোগৰ তথ্য-আধাৰিত অৱলোকন দিবলৈ, ট্ৰাইয়ে প্ৰকাশ/প্ৰকাশন "প্ৰতিবেদন" শাখাৰ অধীনত একাধিক প্ৰতিবেদন প্ৰকাশ কৰে।

## তথ্য সংগ্ৰহ

## বাহ্যিক সংযোগ
* 

শ্ৰেণী:ভাৰতৰ চৰকাৰী সংস্থা
পয় পি মাও

**পয় পি মাও** হৈছে অৰুণাচল প্ৰদেশ আৰু অসমত বসবাস কৰা টাই খামটিসকলে উদযাপন কৰা নৱবৰ্ষ উৎসৱ। টাই খামটি চন্দ্ৰ বৰ্ষপঞ্জী অনুসৰি নিৰ্ধাৰিত দিনত প্ৰতি বছৰে তিনিদিনীয়াকৈ এই উৎসৱ পালন কৰা হয়। গ্ৰেগৰিয়ান দিনপঞ্জী মতে এই উৎসৱৰ দিন নৱেম্বৰ আৰু/বা ডিচেম্বৰ মাহত পৰে। টাই জনগোষ্ঠীয় লোকসকলৰ মাজৰ ঐক্য আৰু বাৰেৰহণীয়া সাংস্কৃতিক ঐতিহ্যৰ উদযাপনক পয় পি মাও উৎসৱৰ তাৎপৰ্য হিচাপে গণ্য কৰা হয়।
## উদযাপন
; অৰুণাচল প্ৰদেশ
টাই খামটি বা বিশ্বৰ অন্যান্য টাই সম্প্ৰদায়ৰ লোকসকলৰ মাজত পয় পি মাওৰ বৰ্দ্ধিত গুৰুত্বলৈ লক্ষ্য ৰাখি ধাৰণাটো অৰুণাচল প্ৰদেশৰ নামছাইৰ টাই খামটি উন্নয়ন সমাজ চমুকৈ টিকেডিএছে প্ৰাচীন টাই দিনপঞ্জী অনুসৰি নৱবৰ্ষ দিৱস উৎসৱ উদযাপন কৰাৰ ধাৰণাক কাৰ্যকৰী ৰূপ দিয়ে। দেশৰ বিভিন্ন প্ৰান্তৰ লগতে বিদেশৰ পৰ্যটকসকলক ৰাজ্যখনৰ সংস্কৃতি প্ৰদৰ্শন কৰাই এই উদযাপনৰ মূল উদ্দেশ্য।

## তথ্য সংগ্ৰহ

শ্ৰেণী:উৎসৱ
ছংক্ৰান

**ছংক্ৰান** () হৈছে থাইলেণ্ড, লাওচ, কম্বোডিয়া, ম্যানমাৰ, শ্ৰীলংকা, উত্তৰ-পূব ভাৰতৰ কিছু অংশ, ভিয়েটনামৰ কিছু অংশ আৰু চীনৰ জিচুয়াংবান্নাত উদযাপন কৰা পৰম্পৰাগত নৱবৰ্ষৰ উৎসৱ। ছংক্ৰান শব্দটোৰ মূল হৈছে সংস্কৃত ভাষাৰ সংক্ৰান্তি। পাৰ্শ্বীয় জ্যোতিষশাস্ত্ৰৰ গণনা অনুসৰি যেতিয়া সূৰ্যই মেষ ৰাশিৰ নক্ষত্ৰমণ্ডলীলৈ গতি কৰে তেতিয়াই ছংক্ৰানৰ আৰম্ভণি হয়। দক্ষিণ এছিয়াৰ অধিকাংশ অঞ্চলৰ হিন্দু দিনপঞ্জী-আধাৰিত নৱবৰ্ষ উৎসৱ বা মেষ সংক্ৰান্তিৰ সৈতে ছংক্ৰানৰ সম্পৰ্ক দেখা যায়। 
## বিভিন্ন দেশত
* চৌল চাম মে, কম্বোডিয়া
* পি মাই, লাওছ
* আলুথ আভুৰুড্ডা, শ্ৰীলংকা
* ছংক্ৰান, থাইলেণ্ড
* থিংয়ান, ম্যানমাৰ
* চাংকেন, অৰুণাচল প্ৰদেশ আৰু অসম
* পানী ছটিওৱা উৎসৱ, চীনৰ জিশ্বুৱাংবানা আৰু ভিয়েটনামৰ উত্তৰাঞ্চল

## তথ্য সংগ্ৰহ

শ্ৰেণী:উৎসৱ
গো, ডগ। গো! (ধাৰাবাহিক)

***গো, ডগ। গো!*** () হ'ল আমেৰিকান টেলিভিশন এনিমেটেড কাৰ্টুন চিৰিজ। এইটো ২৬ জানুৱাৰী ২০২১ পৰা আৰম্ভ হয়, যাৰ প্ৰথম পৰ্ব আছিল "ওয়েলকম টো পাওষ্টন"। এই কাৰ্টুনৰ প্ৰধান দুটা চৰিত্ৰ হ'ল টেগ বাৰ্কাৰ আৰু স্কুচ পুচ।

## অভিনয়ত

* মিচেলা লুচি - টেগ বাৰ্কাৰ
* কালাম শোনিকাৰ - স্কুচ পুচ
* কেটি গ্ৰিফিন - মা বাৰ্কাৰ
* মাৰ্টিন ৰোচ - পাও বাৰ্কাৰ
* তাজজা ইচেন - চেডাৰ বিস্কুট
* লিয়ন স্মিথ - স্পাইক বাৰ্কাৰ / গিলবাৰ বাৰ্কাৰ
* লিণ্ডা বালানটাইন - লেডী লিডিয়া
* যিহোচুৱা গ্ৰাহাম - চেম হুইপেট
* জৰিনা ৰোচা - কিট হুইচাৰটন
* দেৱেন মেক - ফেচাৰ
* ডেভিদ বেৰ্ণি - ফ্ৰেংক
* আনন্দ ৰাজাৰাম - বীন
* জেৰাৰ্ড মেককাৰ্থি - লিও
* জুলি লেমিউক্স - হেটি
* পল বাকলি, ৰেনো চেলমচাৰ আৰু জো ডি'এণ্ড্ৰিয়া - দ্য বৰকাপেল্লা

## তথ্য সংগ্ৰহ

## বাহ্যিক সংযোগ

* 
* 

শ্ৰেণী:ইংৰাজী ভাষাৰ দূৰদৰ্শন ধাৰাবাহিক
ধৰ্ম পাল

**ধৰ্ম পাল** (১০৩৫–১০৬০) কামৰূপ ৰাজ্যৰ পাল বংশৰ শাসক আছিল। তেওঁ হৰ্ষ পালৰ পুত্ৰ আৰু উত্তৰাধিকাৰী আছিল।

## শিলালিপি
ধৰ্মৰ ৰাজত্বকালৰ পৰা তিনিখন তামৰ ফলি পোৱা যায়:

*খনামুখ ফলি
*শুভংকৰপটক অনুদান ফলি
*পুষ্পভদ্ৰ ফলি

প্ৰথম আৰু দ্বিতীয় ফলিসমূহ একেজন কবিয়ে ৰচনা কৰিছিল বুলি ইয়াৰ ভাষাশৈলীৰ আড়ম্বৰপূৰ্ণ ব্যৱহাৰ আৰু প্ৰশংসাসূচক উপাধিৰ পৰা ধৰিব পাৰি আৰু ধৰ্ম পালে জাৰি কৰিছিল। তেওঁৰ ৰাজত্বকালৰ প্ৰথম বছৰতে খনামুখ ফলি জাৰি কৰা হৈছিল। দান কৰা ব্যক্তিজন আছিল বিষ্ণুৰ পুত্ৰ আৰু উম্মোকাৰ নাতি আৰু ব্ৰাহ্মণ পৰিয়ালৰ পৰা জন্মগ্ৰহণ কৰা, কাশ্যপ জাতি আৰু যজুৰ্বেদৰ কান্বশাখাৰ অন্তৰ্গত আৰু মধ্য দেশৰ পৰা অহা। ধাৰাবাহিকৰ ২ত থকা ফলিখন তৃতীয় ৰাজত্বকালত জাৰি কৰা হৈছিল। দান কৰা ব্যক্তিজন আছিল বিদ্বান ব্ৰাহ্মণৰ বাবে পৰিচিত শ্ৰাৱস্তিৰ ক্ৰোদঞ্জা গাঁৱৰ। উক্ত গাঁওখন এতিয়াৰ বাংলাদেশৰ দিনাজপুৰ জিলাৰ কৰঞ্জা বুলি চিনাক্ত কৰা হৈছে।
উত্তৰ প্ৰদেশৰ কনৌজ অঞ্চলত বিদ্বান ব্ৰাহ্মণৰ কেন্দ্ৰবিন্দু ক্ৰোডাঞ্চি আৰু কোলাঞ্চি বুলি আন ঠাইত ক্ৰোডাঞ্জাৰ নাম পোৱা যায় আৰু উত্তৰ বংগত বসতি স্থাপন কৰা এই ঠাইৰ ব্ৰাহ্মণসকলে শ্ৰাৱস্তি আৰু তাৰ্কাৰীৰ দৰে নিজৰ পুৰণি বাসস্থানৰ নাম নতুন বাসস্থানলৈ দিয়া যেন লাগে।

## কামৰূপ নগৰ
বলভদ্ৰৰ দ্বাৰা ৰচিত গো পালৰ গছতল তামৰ ফলিৰ লিপিৰ বাহিৰে অসমত পূৰ্বৰ লিপিৰ দৰে ইয়াৰ সৃষ্টিকৰ্তা প্ৰস্থানকল্পৰ নাম থকাৰ অৰ্থত প্ৰথম দুখন প্ৰশস্তিৰ প্ৰৱৰ্তন ব্যতিক্ৰম। অনিৰুদ্ধৰ প্ৰশস্তিত ধৰ্মপালক "কামৰূপনগৰ নামৰ এখন নগৰত বিকশি উঠা" বুলি উল্লেখ কৰাটোৱে বিতৰ্কৰ সৃষ্টি কৰিছে, কাৰণ ব্ৰহ্ম পাল শাখাৰ ৰাজধানীখনৰ নাম কিছুমান ৰেকৰ্ডত হাড়প্পকা আৰু আন কিছুমানত দুৰ্জয় নামেৰে নামাকৰণ কৰা হৈছে। ৰত্ন পালে নিজৰ ৰাজধানী দূৰ্জয়ালৈ হস্তান্তৰ কৰি গো পালে হাড়প্পাকালৈ পুনৰ ঘূৰাই দিয়া বুলিও মানি লোৱা হৈছে। এইদৰে কামৰূপনগৰ হাড়প্পাকাৰ সৈতে একে নে ই একেবাৰে বেলেগ আৰু নতুন চহৰ সেইটো নিৰ্ণয় কৰাটো কঠিন।

ভট্টাচাৰ্য (১৯৩৩)ৰ মতে, ধৰ্মপালৰ ৰাজধানীখন ব্ৰহ্মপুত্ৰ নদীৰ উপনৈ ধৰলা নদীৰ ওপৰত কামতাপুৰ নামেৰে পিছলৈ কামপুৰ নামেৰে পৰিচিত হোৱা চহৰখনৰ সৈতে চিনাক্ত কৰিব লাগিব। যিহেতু কমতাপুৰৰ ধ্বংসাৱশেষ কোচ বিহাৰৰ পৰা ১৪ মাইল (২৩ কিলোমিটাৰ) দক্ষিণ-পশ্চিমে আৰু ধুবুৰীৰ পৰা ৪০ মাইল (৬৪ কিলোমিটাৰ) দূৰত্বত ব্ৰহ্মপুত্ৰৰ ওপৰত অৱস্থিত, গতিকে ভট্টাচাৰ্যৰ পৰ্যবেক্ষণৰ বিশ্বাসযোগ্যতাৰ অভাৱ, অধিক কাৰণ পিছলৈ গছতল ফলিসমূহে প্ৰকাশ কৰা প্ৰমাণৰ বাবে।

১৮০৯ চনত ফ্ৰান্সিছ বুকানন-হেমিল্টনে তিস্তা নদীৰ পৰা প্ৰায় ২ মাইল (৩.২ কিলোমিটাৰ) দূৰত্বত বাংলাদেশৰ ৰংপুৰ জিলাৰ ডিমলাৰ সমীপত ধৰ্ম পালাৰ নগৰৰ ধ্বংসাৱশেষৰ কথা কৈছিল আৰু ৰজাক কামৰূপৰ পাল বংশৰ বুলি গণ্য কৰিছিল। ধৰ্ম পালে নিজৰ ডমেইনৰ পশ্চিম প্ৰান্তত এখন চহৰ নিৰ্মাণ কৰিছিল বুলি বিশ্বাস কৰা হয়। বিশেষকৈ ধৰ্ম পালৰ ৰাজধানী কামৰূপনগৰক কমতাপুৰৰ সৈতে চিনাক্ত কৰাৰ কোনো সন্তোষজনক প্ৰমাণ পোৱা নাযায়, বিশেষকৈ নাম দুটাৰ কোনো সাদৃশ্য নাই। কিন্তু পৰম্পৰাই ধৰ্ম পালক কমতাপুৰৰ লগত নহয়, প্ৰায় ৩৫ মাইল (৫৬ কিলোমিটাৰ) দূৰৈৰ এখন চহৰৰ সৈতে জড়িত কৰিছিল।

## তথ্যসূত্ৰ
শ্ৰেণী:পাল ৰাজবংশ
শ্ৰেণী:পুৰণি আৰু মধ্যযুগীয় অসম
দেউতাৰ বিয়া

**দেউতাৰ বিয়া ** () ১৯৯৭ চনত মুক্তিপ্ৰাপ্ত এখন ৰঙীন অসমীয়া চলচ্চিত্ৰ।বি.কে.বি. ফিল্মছ্ এণ্ড ফ’কাচৰ বেনাৰত ছবিখন নিৰ্মাণ কৰা হৈছে। ইয়াৰ কাহিনী, সংলাপ, চিত্ৰনাট্য, সংগীত, কলা নিৰ্দেশনা, পৰিচালনা আৰু প্ৰযোজনা দীপক ভূঞাৰ। মুখ্য ভূমিকাত আছে ৰাণা তামুলী, জয়ন্ত দাস আৰু হিৰণ্য ডেকা।  ছবিখনে ফিল্ম চেঞ্চৰ ব’ৰ্ডৰ পৰা **এ** চাৰ্টিফিকেট লাভ কৰিছিল।

ছবিৰ পৰিচালক-প্ৰযোজক দীপক ভূঞাই উল্লেখ কৰা মতে দেউতাৰ বিয়া এখন প্ৰহসন ছবি। অসমীয়া ভাষাত ইয়াৰ পূৰ্বে এনে প্ৰহসনমূলক ছবি নিৰ্মাণ কৰাৰ উদাহৰণ নাই আৰু দেউতাৰ বিয়া এক পৰীক্ষামূলক প্ৰচেষ্টা। 

দেউতাৰ বিয়াৰ শ্বুটিং সম্পূৰ্ণ নহওঁতেই ছবিৰ মুখ্য অভিনেতা ৰাণা তামুলীৰ মৃত্যু হয়।
## কাহিনীৰ সাৰাংশ
ভীম বৰুৱা এজন সম্ভ্ৰান্ত লোক। তেওঁৰ পত্নী ঢুকাইছে। তেওঁৰ পুত্ৰ দুজন- জীৱেশ্বৰ আৰু নৰেশ্বৰ। দুয়োটা ল’ৰাৰে বিয়া পতাৰ বয়স হৈছে। পুতেকহঁতৰ বিয়া পতাৰ সলনি হঠাৎ সকলোকে চমক খুৱাই বৰুৱাই ঘোষণা কৰিলে যে তেওঁ বিয়া পাতিব। উমাকান্ত ঘটকে ইতিমধ্যে ছোৱালীও ঠিক কৰিলে। দেউতাকৰ বিয়াৰ কথা শুনি দুই পুত্ৰই প্ৰতিবাদ কৰিলে। কিন্তু প্ৰতিবাদ কৰিও কাম নিসিজাত জীৱেশ্বৰ আৰু নৰেশ্বৰে অনশনত বহিল। তেওঁলোকৰ অনশনত নৈতিক সমৰ্থন জনালে খুৰীয়েক সাবিত্ৰীয়ে। বহুযুৱক-যুৱতীয়েও এই অনশনত যোগ দিলে।

ভীম বৰুৱাৰ সকলো কামৰ তদাৰক কৰে এজন ব্যক্তিয়ে, নাম তেওঁৰ হৰকান্ত বিষয়া। হৰকান্ত বিষয়াই অনশন কৰি থকা যুৱক-যুৱতীবোৰৰ মাজত বিভেদৰ বীজ সিঁচিলে আৰু ভীম বৰুৱাই বিয়া নপতাৰ প্ৰতিশ্ৰুতিৰে জীৱেশ্বৰ-নৰেশ্বৰৰ সৈতে এখন চুক্তিও কৰিলে। কিন্তু অৱশেষত ভীম বৰুৱাই চুক্তি ভংগ কৰি কৌশলে ছোৱালী আনি ঘৰ সুমুৱালেহি। পুতেকহঁতে বাপেকৰ বিৰুদ্ধে আদালতত গোচৰ তৰে। বিচাৰত ভীম বৰুৱাৰ জয় হ’ল আৰু জীৱেশ্বৰ-নৰেশ্বৰৰ পৰাজয়।
## অভিনয় শিল্পী

*ৰাণা তামুলী (ভীম বৰুৱা)
*জয়ন্ত দাস (জীৱেশ্বৰ)
*হিৰণ্য ডেকা (নৰেশ্বৰ)
*নিপন গোস্বামী
*পূণ্য দাস
*ৰাতুল বৰুৱা
*সোমেশ্বৰ ভৰালী
*ক্ষীৰোদ বৰদলৈ
*মণিতা কাকতি
*চেতনা দাস
*অঞ্জলি দাস
*মঞ্জু চেতিয়া
*মণিমালা চুতীয়া

## তথ্যউৎস

## বাহ্যিক সংযোগ
*মেক্সপ্লেয়াৰত দেউতৰ বিয়া

শ্ৰেণী:অসমীয়া চলচ্চিত্ৰ
শ্ৰেণী:১৯৯০ দশকৰ অসমীয়া চলচ্চিত্ৰ
শ্ৰেণী:১৯৯৭ বৰ্ষৰ চলচ্চিত্ৰ
ৰ'জামেণ্ড পাইক

**ৰ'জামেণ্ড মেৰি এলেন পাইক** () (  জানুৱাৰী ১৯৭৯) হৈছে এগৰাকী ব্ৰিটিছ অভিনেত্ৰী আৰু কথক। তেখেতৰ বঁটা-বাহনৰ তালিকাত এটা গোল্ডেন গ্লোব আৰু এটা এমি বঁটা সন্নিৱিষ্ট হৈছে। ইয়াৰোপৰি তেখেতে একাডেমী বঁটা আৰু ব্ৰিটিছ একাডেমী চলচ্চিত্ৰ বঁটাৰ বাবে মনোনয়ন লাভ কৰিছে। সম্প্ৰতি পাইকে এমাজন প্ৰাইমৰ ছিৰিজ *দ্য হুইল অৱ টাইম*ত মোৰেইন নামৰ এটি শীৰ্ষ চৰিত্ৰ ৰূপায়ণ কৰি আছে। ছিৰিজটো একে নামৰ বহুসমাদৃত উপন্যাসৰ আধাৰত নিৰ্মিত। 

২০১৪ চনত ৰ'জামেণ্ডে মনোবৈজ্ঞানিক থ্ৰিলাৰ ছবি *গন গাৰ্ল* (Gone Girl)ত অভিনয় কৰি বিপুল সমাদৰ আৰু স্বীকৃতি অৰ্জন কৰে। ছবিখনৰ বাবে ৰ'জামেণ্ডে একাডেমী বঁটাৰ শ্ৰেষ্ঠ অভিনেত্ৰীৰ শিতানত মনোনয়নো লাভ কৰিছিল। তেখেতে শ্ৰেষ্ঠ অভিনেত্ৰীৰ ছেটাৰ্ণ বঁটা লাভ কৰে। পৰৱৰ্তী সময়ত ৰ'জামেণ্ডে আত্মজীৱনীমূলক কথাছবি *এ ইউনাইটেড কিংদম* (২০১৬)ত ৰুথ উইলিয়ামছ খামাৰ শীৰ্ষ চৰিত্ৰটিত অভিনয় কৰি সমালোচকৰ প্ৰশংসাৰ পাত্ৰী হয়। ২০১৮ চনত ৰ'জামেণ্ডে আন এখন আত্মজীৱনীমূলক যুদ্ধকেন্দ্ৰিক ছবি *এ প্ৰাইভেট ৱাৰ*ত সাংবাদিক মেৰী কোলভিনৰ চৰিত্ৰটি ৰূপায়ণ কৰে চৰ্চা লাভ কৰে। ইয়াৰ বাবে ৰ'জাক শ্ৰেষ্ঠ অভিনেত্ৰীৰ গোল্ডেন গ্লোবৰ বাবে মনোনীত কৰা হয়। ২০১৯ চনত পাইকে ব্ৰিটিছ টিভি চিৰিজ *ষ্টেট অৱ দ্য ইউনিয়ন*ত আগবঢ়োৱা প্ৰদৰ্শনৰ বাবে প্ৰাইমটাইম এমি বঁটাৰ *সংক্ষিপ্ত কমেডি অথবা ড্ৰামা চিৰিজত অসাধাৰণ অভিনেত্ৰী* শাখাত বিজয়ী হয়।  ২০২১ চনত *আই কেয়াৰ এ লট* নামৰ ছবিখনত মাৰ্লা গ্ৰেইছনৰ চৰিত্ৰটিত আগবঢ়োৱা অভিনয়ৰ বাবে পাইকে লাভ কৰে প্ৰথমটো গোল্ডেন গ্লব বঁটা। 
## প্ৰাৰম্ভিক জীৱন আৰু শিক্ষা
১৯৭৯ চনৰ লণ্ডনৰ হেমাৰস্মিথত ৰ'জামেণ্ড পাইকৰ জন্ম হয়৷  অপেৰা কণ্ঠশিল্পী কেৰোলিন ফ্ৰেণ্ড আৰু জুলিয়ান পাইকৰ তেখেত আছিল একমাত্ৰ সন্তান৷

ৰ'জামেণ্ড পাইকে ব্ৰিষ্টলৰ বেডমিণ্টন স্কুলত নামভৰ্তি কৰে৷ নেশ্যনেল য়ুথ থিয়েটাৰত ৰোমিঅ' এণ্ড জুলিয়েটৰ এখন প্ৰযোজনাত জুলিয়েটৰ চৰিত্ৰত অভিনয় কৰি থকা অৱস্থাত তেখেতক এজন এজেণ্টে দেখা পায়, যিয়ে পাছলৈ তেখেতৰ পেছাদাৰী জীৱন বিকশিত কৰাত সহায় কৰে৷ 

আৰম্ভণিৰ সময়ছোৱাত ৰ'জামেণ্ডে আৱেদন কৰা প্ৰতিখন মঞ্চ বিদ্যালয়েই তেখেতক নাকচ কৰে৷ ৰ'জামেণ্ডে অক্সফৰ্ড ৱাথাম কলেজত ইংৰাজী সাহিত্যৰ পাঠ্যক্ৰমত এখন আসন দখল কৰে আৰু পৰৱৰ্তী সময়ত ২০০১ চনত ডিগ্ৰী অৰ্জন কৰে৷ তাৰে মাজত ৰ'জামেণ্ডে এবছৰীয়া ছুটী লৈ স্কাইলাইট, অল মাই চনছ্, আৰু উইলিয়াম ছেইক্সপীয়েৰৰ ভালেসংখ্যক নাটত অভিনয় কৰে৷ 
## ব্যক্তিগত জীৱন
অক্সফৰ্ডত থকা কালছোৱাত ৰ'জামেণ্ডে ছাইমন উডছ নামৰ এজন যুৱকৰ লগত সম্বন্ধ গঢ়ি তোলে৷ এইটো সম্পৰ্ক দুবছৰ টিকি থাকে৷ ইয়াৰ পাছত তেখেত প্ৰযোজনা গোষ্ঠী এটাৰ পৰিচালক জ' ৰাইটৰ নৈকট্যলৈ আহে আৰু ২০০৮ চনত এই সম্পৰ্কটোৰ অৱসান ঘটে৷ 

২০০৯ চনৰ ডিচেম্বৰৰ পৰা,পাইক ৰবি ইউনিয়েক নামৰ এগৰাকী উদ্যোগপতি আৰু গাণিতিক গৱেষকৰ সম্বন্ধত আছে৷ তেওঁলোকৰ দুটি পুত্ৰ সন্তান৷ দুয়ো (চীনা) মাণ্ডাৰিন ভাষাত অভ্যস্ত৷ 

২০১৫ চনত পাইকে ওৱান কেম্পেইনে সংগ্ৰহ কৰি থকা এখন মুকলি চিঠিত হস্তাক্ষৰ কৰে৷ এই চিঠিখন লিখা হৈছিল এঞ্জেলা মৰ্কেল আৰু কোজাজনা লামিনি-জুমাক উদ্দেশ্য কৰি৷ জি-৭ আৰু আফ্ৰিকান ইউনিয়নত মুৰব্বী হিচাপে কাৰ্যনিৰ্বাহ কৰিবলৈ ওলোৱা এই দুয়োগৰাকী নেত্ৰীকে সেই চিঠিখনৰ জৰিয়তে মহিলাক অগ্ৰাধিকাৰ দিবলৈ অনুৰোধ কৰা হৈছিল৷ 

২০২১ চনত *লুমেনেট* নামৰ যোগাভ্যাসকেন্দ্ৰিক এপটোত পাইক এগৰাকী বিনিয়োগকাৰী আৰু সৃষ্টিশীল পৰিচালক হিচাপে জড়িত হয়৷ 

## চলচ্চিত্ৰকৰ্ম
### চলচ্চিত্ৰ

### টেলিভিছন

### মঞ্চ

### সাংগীতিক ভিডিঅ'

### প'ডকাষ্ট

## তথ্যসূত্ৰ

শ্ৰেণী: অভিনেত্ৰী
শ্ৰেণী:যুক্তৰাজ্যৰ ব্যক্তি
শ্ৰেণী:জীৱিত ব্যক্তি
শ্ৰেণী:ইংৰাজী চলচ্চিত্ৰৰ অভিনেত্ৰী
সৰোদ

সৰোদ () হৈছে এক তাঁৰযুক্ত বাদ্যযন্ত্ৰ, যাক মুখ্যতঃ ভাৰতীয় উপমহাদেশৰ হিন্দুস্তানী সংগীতত ব্যৱহাৰ কৰা হয়। চিতাৰৰ সৈতে, ই আটাইতকৈ জনপ্ৰিয় আৰু বিশিষ্ট বাদ্যযন্ত্ৰবোৰৰ ভিতৰত অন্যতম। ই এক গভীৰ, ওজনযুক্ত, অন্তৰ্নিৰীক্ষণমূলক শব্দৰ বাবে বিখ্যাত। ইয়াৰ বিপৰীতে চিতাৰৰ মিঠা, অত্যধিক সুৰ সমৃদ্ধ গাঁথনি, সহানুভূতিশীল তাঁৰৰ সৈতে যি ইয়াক এক প্ৰতিধ্বনিত গুণ প্ৰদান কৰে। সৰোদৰ শব্দ টোকাবোৰৰ মাজত বিৰতি নোহোৱাকৈ অবিৰাম চলে, যি ভাৰতীয় সংগীতত গুৰুত্বপূৰ্ণ। 
## উৎপত্তি
ভাৰতীয় শাস্ত্ৰীয় সংগীতৰ বহুপণ্ডিতে বিশ্বাস কৰে যে সৰোদ হৈছে প্ৰাচীন চিত্ৰবিনা, মধ্যযুগীয় ভাৰতীয় ৰবাব (ওৰফে চেনিয়া ৰবাব) আৰু আধুনিক সুৰচিংগাৰৰ সংমিশ্ৰণ। কিছুমান পণ্ডিতে আনকি দাবী কৰে যে গুপ্ত ৰাজবংশৰ যুগত প্ৰাচীন ভাৰতত প্ৰায় দুই হাজাৰ বছৰ আগতে একে ধৰণৰ সঁজুলি বিদ্যমান আছিল। দৰাচলতে, এটা গুপ্ত যুগৰ মুদ্ৰাত মহান ৰজা সমুদ্ৰগুপ্তক বীণা বজোৱা দেখা যায়, যাক বহুতে সৰোদৰ পূৰ্বসূৰী বুলি বিশ্বাস কৰে। একে ধৰণৰ ৰাবাব শৈলীৰ সঁজুলি বৰ্তমানৰ দক্ষিণ ভাৰততো পোৱা যায়, বিশেষকৈ তামিলনাডু, কেৰালা আৰু কৰ্ণাটক ৰাজ্যত, য'ত ইয়াক স্বৰবত বুলি জনা যায়।

## তথ্যসূত্ৰ

শ্ৰেণী:বাদ্যযন্ত্ৰ
ৰাজাবালা (বিধান সভা)

**ৰাজাবালা বিধান সভা সমষ্টি** ভাৰতৰ মেঘালয় ৰাজ্যৰ ৬০ টা বিধান সভা সমষ্টিৰ ভিতৰত এটা। ই পশ্চিম গাৰো পাৰ্বত্য জিলাৰ অংশ।

## বিধান সভাৰ সদস্যসকল

## প্ৰসংগসমূহ

শ্ৰেণী:মেঘালয়
হৰনাজ সান্ধু

**হৰনাজ কৌৰ সান্ধু** () (জন্ম ৩ মাৰ্চ ২০০০) হৈছে এগৰাকী ভাৰতীয় মডেল আৰু সৌন্দৰ্য প্ৰতিযোগিতাৰ খিতাপধাৰী যাক মিছ ইউনিভাৰ্ছ ২০২১ ৰ মুকুট পিন্ধোৱা হৈছিল। সান্ধুক অতিৰিক্তভাৱে ২০১৯ চনত ফেমিনা মিছ ইণ্ডিয়া পঞ্জাব হিচাপে মুকুট পিন্ধোৱা হৈছিল, আৰু ফেমিনা মিছ ইণ্ডিয়া ২০১৯ ত ছেমিফাইনেলিষ্ট হিচাপে স্থান দিয়া হৈছিল।

## প্ৰাৰম্ভিক জীৱন আৰু শিক্ষা
সান্ধুৰ জন্ম হৈছিল পঞ্জাবৰ গুৰদাসপুৰ জিলাৰ বাটালা চহৰৰ ওচৰৰ কোহালী গাঁৱত। তেওঁৰ পিতৃ-মাতৃৰ নাম প্ৰীতম্পাল সিং সান্ধু আৰু ৰবিন্দৰ কৌৰ সান্ধু। তেওঁৰ দেউতাক এজন ৰিয়েলটৰ আৰু তেওঁৰ মাক এগৰাকী স্ত্ৰীৰোগ বিশেষজ্ঞ। তেওঁৰ ডাঙৰ ভাতৃৰ নাম আছিল হাৰনুৰ । এটা *জাত শিখ* পৰিয়ালত সান্ধু ডাঙৰ হৈছিল।

২০০৬ চনত পৰিয়ালটো ইংলেণ্ডলৈ গুচি গৈছিল আৰু দুবছৰ পিছত ভাৰতলৈ উভতি আহি সান্ধু ডাঙৰ-দীঘল হোৱা ঠাই চণ্ডিগড়ত থাকিবলৈ লয়। তেওঁ চণ্ডিগড়ত থকা শিৱালিক পাব্লিক স্কুল আৰু স্নাতকোত্তৰ চৰকাৰী ছোৱালী মহাবিদ্যালয়ত অধ্যয়ন কৰিছিল। মিছ ইউনিভাৰ্ছ হোৱাৰ আগতে, সান্ধুৱে ৰাজহুৱা প্ৰশাসনত স্নাতকোত্তৰ ডিগ্ৰী লাভ কৰিছিল।   নিজৰ মাতৃভাষা পঞ্জাৱীৰ উপৰিও সান্ধুৱে হিন্দী আৰু ইংৰাজী ভাষাও সাৱলীলভাৱে কʼব জানিছিল।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
কমলেন্দু দেৱ ক্ৰোৰী

**কমলেন্দু দেৱ ক্ৰোৰী** (, জন্ম ২১ জানুৱাৰী ১৯৩০) এজন ভাৰতীয় তাত্ত্বিক পদাৰ্থবিজ্ঞানী আৰু কটন কলেজৰ প্ৰাক্তন অধ্যক্ষ। তেওঁ ভাৰতৰ উত্তৰ-পূৰ্বাঞ্চলত সাধাৰণ আপেক্ষিকতাবাদৰ ওপৰত গৱেষণাৰ পথ প্ৰদৰ্শন কৰিছিল৷ তেওঁৰ তত্ত্বাৱধানত ১৬জন গৱেষকে পিএইচডি ডিগ্ৰী লাভ কৰিছে। তেওঁৰ প্ৰায় ১৫০খন গৱেষণা পত্ৰ ৰাষ্ট্ৰীয় তথা আন্তৰ্জাতিক গৱেষণা পত্ৰিকাত প্ৰকাশ পাইছে। তেওঁ "ক্ৰোৰী-বৰুৱা সমাধান"ৰ বাবে জনাজাত। মুক্ত আধানযুক্ত তৰল গোলকৰ এককতা(১৯৭৫)ৰ বাবে এক সাধাৰণ আপেক্ষিকতাবাদী সমাধান হিচাপে তেওঁৰ সমাধান জনাজাত। ১৯৮২ চনত ক্ৰৰীয়ে দুগৰাকী শিক্ষাৰ্থীৰ সৈতে দেখুৱাইছিল যে আইনষ্টাইনৰ সাধাৰণ আপেক্ষিকতাবাদ তত্ত্বৰ সৈতে সামঞ্জস্য ৰাখিবলৈ মৌলিক কণা নিউট্ৰিন' যাক মূলতঃ ফ'টনৰ দৰে ভৰ-বিহীন বুলি বিশ্বাস কৰা হয়, কিছুমান সীমিত বিশ্ৰামভৰৰ অধিকাৰী হ'ব লাগিব। 

পিছলৈ ১৯৯৮ চনত জাপানী চুপাৰ-কামিওকেণ্ডে পৰীক্ষাই নিশ্চিত কৰিছিল যে নিউট্ৰিন'বোৰে নিউট্ৰিন' দোলনৰ অস্তিত্ব নিশ্চিত কৰি সঁচাকৈয়ে ক্ষুদ্ৰ ভৰৰ অধিকাৰী হয় যাৰ দ্বাৰা নিউট্ৰিন'বোৰে তেওঁলোকৰ দীঘলীয়া মহাজাগতিক যাত্ৰাৰ সময়ত তেওঁলোকৰ স্বভাৱ সলনি কৰে।

## শিক্ষা আৰু কৰ্মজীৱন
ক্ৰৰীয়ে কৰিমগঞ্জ মহাবিদ্যালয়ৰ পৰা বিজ্ঞানৰ স্নাতক ডিগ্ৰী আৰু কলিকতা বিশ্ববিদ্যালয়ৰ পৰা ১৯৫৩ চনত বিজ্ঞানৰ স্নাতকোত্তৰ ডিগ্ৰী লাভ কৰিছিল।

তেওঁ কৰিমগঞ্জ মহাবিদ্যালয় আৰু তাৰ পিছত কটন কলেজত প্ৰবক্তা হিচাপে যোগদান কৰিছিল। তেওঁ শ্বিলঙৰ ছেইণ্ট এন্থনী কলেজৰ অধ্যাপক পদতো অধিষ্ঠিত হৈছিল। বহুতো প্ৰতিষ্ঠানত শিক্ষকতাৰ লগত জড়িত হোৱাৰ পিছত তেওঁ ১৯৭১ চনত কলকাতাৰ যাদৱপুৰ বিশ্ববিদ্যালয়ৰ পৰা তাত্ত্বিক পদাৰ্থ বিজ্ঞানত স্বতন্ত্ৰ গৱেষণাৰ দ্বাৰা পিএইচডি ডিগ্ৰী অৰ্জন কৰিছিল। তেওঁ তাৰপিছত তেওঁ পুনৰ গুৱাহাটীৰ কটন কলেজত পদাৰ্থ বিজ্ঞানৰ প্ৰবক্তা হিচাপে যোগদান কৰে। তাত তেওঁ আপেক্ষিকতাবাদৰ সাধাৰণ তত্ত্বৰ ওপৰত গৱেষণা আৰম্ভ কৰিছিল। পদাৰ্থ বিজ্ঞান বিভাগৰ মুৰব্বী পদত অধিষ্ঠিত হয়। তেওঁ ১৯৮৭ চনত তেওঁ কটন কলেজৰ অধ্যক্ষ হৈছিল আৰু ১৯৯১ চনত অৱসৰ গ্ৰহণ কৰিছিল। 

## সন্মান আৰু স্বীকৃতি

অধ্যাপক ক্ৰৰীয়ে শিক্ষা আৰু বিজ্ঞানৰ জগতলৈ আগবঢ়োৱা অৱদানৰ স্বীকৃতি স্বৰূপে বহুতো বঁটা আৰু সন্মান লাভ কৰিছে। ১৯৯০ চনত তেওঁ অসম বিজ্ঞান সমিতিৰ পদাৰ্থ বিজ্ঞানত ড° এইচ.চি. ভূঞা বঁটা লাভ কৰিছিল। তেওঁ বিশ্ববিদ্যালয় অনুদান আয়োগৰ দ্বাৰা ১৯৯১-১৯৯৩ চনৰ পদাৰ্থ বিজ্ঞানৰ এমিৰিটাছ ফেল'শ্বিপ লাভ কৰিছিল। ২০১০ চনত কে. চি. দাস কমাৰ্চ কলেজৰ পৰা ৰাষ্ট্ৰীয় শিক্ষক বঁটা লাভ কৰিছিল। ২০২০ চনত তেওঁ বৈদ্য ৰয়চৌধুৰী বঁটা লাভ কৰে। ২০২১ চনত তেওঁ শৈক্ষিক পদাৰ্থ বিজ্ঞান বঁটা লাভ কৰে। ইয়াৰ লগতে তেওঁ আমেৰিকা যুক্তৰাষ্ট্ৰৰ নিউয়ৰ্ক একাডেমী অফ চাইন্সেছৰ সদস্য। ২০২১ চনৰ ২ ডিচেম্বৰ তাৰিখে অসম দিৱস উপলক্ষে তেওঁক অসম চৰকাৰে অসমৰ দ্বিতীয় সৰ্বোচ্চ অসামৰিক সন্মান অসম সৌৰভ বঁটা প্ৰদান কৰে।

## তথ্য উৎস

শ্ৰেণী:জীৱিত ব্যক্তি
শ্ৰেণী:অসমৰ ব্যক্তি
শ্ৰেণী:অসমৰ বিজ্ঞানী
শ্ৰেণী:ভাৰতীয় পদাৰ্থ বিজ্ঞানী
শ্ৰেণী:অসম সৌৰভ বঁটা বিজয়ী
সেউতী (আলোচনী)

**সেউতী** () আছিল অসমীয়া ভাষাত যুগুত কৰা এখনি হাতেলিখা আলোচনী৷ 'সেউতী' অসমৰ প্ৰথমখন হাতেলিখা আলোচনী৷ অসমৰ কটন কলেজৰ কেইগৰাকীমান শিক্ষাৰ্থীৰ উমৈহতীয়া প্ৰচেষ্টাত ১৯০৭ চনত এই হাতেলিখা আলোচনীখন পোনপ্ৰথমবাৰৰ বাবে মুকলি কৰা হৈছিল৷ 'সেউতী'ৰ প্ৰতিষ্ঠাপক সম্পাদক আছিল সৰ্বেশ্বৰ বৰুৱা৷ আলোচনীখন প্ৰায় আঠবছৰ ধৰি প্ৰকাশ পাইছিল৷ 
## ইতিহাস
১৯০১ চনত কটন কলেজ প্ৰতিষ্ঠা হৈছিল৷ সেইসময়ৰ অসমত ছপাশালৰ সংখ্যা মুঠেই কম আছিল৷ সেইকাৰণে শিক্ষানুষ্ঠানসমূহে হাতেলিখা আলোচনী উলিওৱাৰ এটা নবপৰম্পৰাৰ গঢ় দিছিল৷ ১৯০৭ চনত কটন মহাবিদ্যালয়ত সৰ্বেশ্বৰ বৰুৱাই আন সতীৰ্থ শিক্ষাৰ্থীৰ লগ লাগি 'সেউতী' প্ৰস্তুত কৰি উলিয়ায়৷ উল্লেখ্য যে, সৰ্বেশ্বৰ বৰুৱাই ১৯০৭ চনৰ প্ৰৱেশিকা পৰীক্ষাত ব্ৰহ্মপুত্ৰ উপত্যকাৰ ভিতৰতে প্ৰথম স্থান অধিকাৰ কৰি কটন মহাবিদ্যালয়ত যোগদান কৰে৷ সৰ্বেশ্বৰ বৰুৱাৰ জন্ম হৈছিল ১৮৯১ চনত আৰু দেহাৱসান ঘটিছিল ১৯৭৫ চনত৷ তেখেতে পাছলৈ লখিমপুৰক প্ৰতিনিধিত্ব কৰি অসম বিধান পৰিষদ আৰু অসম বিধানসভাৰ সদস্য হৈছিল৷  
## আলোচনীখনৰ বিষয়
'সেউতী' আলোচনীতেই সৰ্বেশ্বৰ বৰুৱাই লাচিত বৰফুকনৰ বিষয়ে এটা নিবন্ধ লিখিছিল৷ স্মৰণযোগ্য যে, এইটোৱেই লাচিত বৰফুকনৰ বিষয়ে যুগুত কৰা প্ৰথমটো নিবন্ধ৷ সেইহেতুকে অসমত লাচিত বৰফুকনৰ বিষয়ে চৰ্চা কৰা সৰ্বেশ্বৰ বৰুৱাই বোধহয় প্ৰথমজন ব্যক্তি৷ পৰৱৰ্তী সময়ত আলোচনীখনৰ সহকাৰী সম্পাদক হিচাপে কাৰ্যনিৰ্বাহ কৰা তাৰক চন্দ্ৰ গোস্বামীয়ে আলোচনীৰ বাবে একাধিক বেটুপাত অংকন কৰিছিল৷ 

## সম্পাদকসকল
সেউতীৰ কেইগৰাকীমান সম্পাদক হৈছে-
# সৰ্বেশ্বৰ বৰুৱা (প্ৰতিষ্ঠাপক)
# সূৰ্যকুমাৰ ভূঞা
# দণ্ডিনাথ কলিতা
# তাৰক চন্দ্ৰ গোস্বামী
## তথ্যসূত্ৰ
শ্ৰেণী:অসমীয়া আলোচনী
শ্ৰেণী:অধুনালুপ্ত আলোচনী
ৰুটজাৰ ব্ৰেগমেন

**ৰুটজাৰ চি. ব্ৰেগমেন** ()(জন্ম ২৬ এপ্ৰিল ১৯৮৮) হৈছে এগৰাকী নেডাৰলেণ্ডৰ ইতিহাসবিদ আৰু লেখক৷ ব্ৰেগমেনে ইতিহাস, দৰ্শন, অৰ্থনীতিৰ বিষয়ত এতিয়ালৈকে চাৰিখন কিতাপ লিখিছে৷ তেখেতেৰ *Utopia for Realists: How We Can Build the Ideal World* শীৰ্ষক গ্ৰন্থখন এতিয়ালৈকে বত্ৰিশটা ভাষাত অনূদিত হৈছে৷ 'ৱাশ্বিংটন পোষ্ট', 'দ্য গাৰ্ডিয়েন' আৰু 'বিবিচি'ত তেখেতৰ কৰ্মৰাজি সন্নিৱিষ্ট হৈছে৷  'দ্য গাৰ্ডিয়েন' সংবাদগোষ্ঠীয়ে তেখেতক  "Dutch wunderkind of new ideas" হিচাপে অভিহিত কৰিছে৷  আনহাতে 'টেড-সন্মিলনি'য়ে তেখেতক "ইউৰোপৰ বিশিষ্ট যুৱ চিন্তাবিদ' হিচাপে ঘোষিত কৰিছে৷  ব্ৰেগমেনৰ টেড-বক্তৃতা "Poverty Isn't a Lack of Character; It's a Lack of Cash"ক টেডৰ পৰিচালক ক্ৰিছ এণ্ডাৰছনে ২০১৭ বৰ্ষটোৰ 'শীৰ্ষ দহ'ত অন্তৰ্ভুক্ত কৰিছিল৷  ব্ৰেগমেনৰ শেহতীয়া গ্ৰন্থখন হৈছে 'হিউমেনকাইণ্ড:এ হ'পফুল হিষ্ট্ৰী'.(৷)

## প্ৰাৰম্ভিক জীৱন আৰু শিক্ষা
ব্ৰেগমেনৰ জন্ম হৈছিল নেডাৰলেণ্ডৰ ৰেনেছিত৷  তেখেতৰ পিতৃ আছিল প্ৰটেষ্টাণ্ট মন্ত্ৰী৷ আনহাতে তেখেতৰ মাতৃ আছিল বিশেষ শিক্ষাৰ শিক্ষয়িত্ৰী৷  ২০০৯ চনত উটৰেখট বিশ্ববিদ্যালয়ৰ পৰা তেখেত কলা শাখাত স্নাতক ডিগ্ৰী অৰ্জন কৰে৷  ২০১২ চনত আংশিকভাৱে উটৰেখটত আৰু আংশিকভাৱে কেলিফৰ্ণিয়া বিশ্ববিদ্যালয়, লছ এঞ্জেলছত ইতিহাস বিষয়ত স্নাতকোত্তৰ অৰ্জন কৰে৷   স্নাতক পৰ্যায়ৰ শিক্ষাত ব্ৰেগমেনে নগৰাঞ্চল, ৰাজ্য আৰু নাগৰিকত্ব অধ্যয়ন কৰে৷  খ্ৰীষ্টীয়ান শিক্ষা সন্থা SSR-NUৰ তেখেত এজন সদস্য আছিল৷
## তথ্যসূত্ৰ

শ্ৰেণী:সাহিত্যিক
শ্ৰেণী:জীৱিত ব্যক্তি
শ্ৰেণী:নেডাৰলেণ্ডৰ ব্যক্তি
শ্ৰেণী:ইতিহাসবিদ
অসামৰিক বিমান পৰিবহন মন্ত্ৰালয়

ভাৰত চৰকাৰৰ **অসামৰিক বিমান পৰিবহন মন্ত্ৰালয়** হৈছে অসামৰিক বিমান পৰিবহনৰ উন্নয়ন আৰু নিয়ন্ত্ৰণৰ বাবে ৰাষ্ট্ৰীয় নীতি আৰু কাৰ্যসূচী প্ৰস্তুত কৰা আৰু অসামৰিক বিমান পৰিবহনৰ সুশৃংখল বিকাশ আৰু সম্প্ৰসাৰণৰ বাবে আঁচনি প্ৰস্তুত আৰু ৰূপায়ণকৰাৰ বাবে দায়বদ্ধ মন্ত্ৰালয়। ইয়াৰ কাৰ্যকলাপ বিমানবন্দৰৰ সুবিধা, বিমান যান-বাহন সেৱা আৰু বিমানেৰে যাত্ৰী আৰু সামগ্ৰীৰ বাহনৰ তত্বাৱধানলৈকে বিস্তীৰ্ণ। মন্ত্ৰালয়ে বিমান আইন, ১৯৩৪ আৰু বিমান অধিনিয়ম, ১৯৩৭ ৰূপায়ণৰ ব্যৱস্থা কৰে আৰু ৰে'ল সুৰক্ষা আয়োগৰ বাবে প্ৰশাসনিকভাৱে দায়বদ্ধ।

## মন্ত্ৰালয়ৰ গঠন
মন্ত্ৰালয়টো মাননীয় মন্ত্ৰী জ্যোতিৰাদিত্য সিন্ধিয়া আৰু মাননীয় ৰাজ্যিক মন্ত্ৰী ভি.কে. সিংৰ দায়িত্বত আছে। সচিব, এজন আইএএছ বিষয়া, মন্ত্ৰালয়ৰ মুৰব্বী আৰু এজন অতিৰিক্ত সচিব আৰু বিত্তীয় উপদেষ্টা, তিনিজন যুটীয়া সচিব, সঞ্চালক / উপ সচিব / বিত্তীয় নিয়ন্ত্ৰক পৰ্যায়ৰ সাতজন বিষয়া আৰু আণ্ডাৰ চেক্ৰেটেৰী পৰ্যায়ৰ দহজন বিষয়াই সহায় কৰে। ই নতুন দিল্লীৰ চফদৰজং বিমানবন্দৰৰ ৰাজীৱ গান্ধী ভৱনত অৱস্থিত।

#### মন্ত্ৰালয়ে নিম্নলিখিত সংগঠনবোৰৰ অধীনত আছে:-
### সঞ্চালকালয়
* অসামৰিক বিমান পৰিবহন সঞ্চালকালয় (ডিজিচিএ)

### সংলগ্ন দপ্তৰ সমূহ
*বিমানবন্দৰ অৰ্থনৈতিক নিয়ামক কৰ্তৃপক্ষ (এইআৰএ)
*অসামৰিক বিমান পৰিবহন সুৰক্ষা ব্যুৰো (বিচিএএছ)
*ৰে'ল সুৰক্ষা আয়োগ - 1989 চনৰ ৰে'ল আইনৰ নিৰ্দেশঅনুসৰি আয়োগ হৈছে ভাৰতৰ ৰেল সুৰক্ষা কৰ্তৃপক্ষ। সংস্থাটোৱে ৰেল দুৰ্ঘটনাৰ তদন্ত কৰে। [4]
*বিমান দুৰ্ঘটনা অনুসন্ধান ব্যুৰো (এ.এ.আই.বি.)

### স্বায়ত্তশাসিত
*ইন্দিৰা গান্ধী ৰাষ্ট্ৰীয় উৰণ একাডেমী (আইজিআৰইউএ)

### সংবিধিবদ্ধ সংস্থা
*ভাৰতীয় বিমানবন্দৰ প্ৰাধিকৰণ

### কেন্দ্ৰীয় ৰাজহুৱা খণ্ডৰ অধিনত
*এয়াৰ ইণ্ডিয়া লিমিটেড (নৰেন্দ্ৰ মোডীৰদ্বাৰাব্যক্তিগতকৰণ -ভাৰতীয় জনতা পাৰ্টি)

## অসামৰিক বিমান পৰিবহনৰ মন্ত্ৰী সকল

## অসামৰিক বিমান পৰিবহন মন্ত্ৰালয়ৰ ৰাজ্যিক মন্ত্ৰীসকল